Idris Jusoh buat laporan polis, nafi sokong Anwar

Ahli Parlimen Besut Idris Jusoh hari ini membuat laporan polis bagi menegaskan yang beliau tidak memberikan sokongan kepada Ketua Pembangkang Anwar Ibrahim untuk menjadi perdana menteri seperti yang didakwa sesetengah pihak.Idris yang juga Pengerusi Felda berkata laporan polis merupakan cara terbaik untuk beliau menjelaskan pendirian serta membersihkan namanya daripada terus dikaitkan dengan presiden PKR itu.“Saya tidak pernah dihubungi (oleh Anwar), tidak pernah memberikan sokongan (kepada Anwar) tapi dikatakan menyokong.“Saya tidak faham. Saya sudah membuat kenyataan media sebelum ini menafikan saya menyokong Anwar namun seolah-olah tidak diendahkan,” katanya ketika ditemui di luar Ibu Pejabat Polis Daerah Putrajaya di Putrajaya, selepas beliau membuat laporan polis itu.Idris juga menyifatkan dakwaan yang beliau menyokong Anwar itu sebagai tindakan terdesak.Menerusi kenyataan yang diedarkan kepada media selepas itu, Idris berkata pada 6 Oktober lepas beliau dimaklumkan oleh pegawainya berhubung nama beliau disebut dalam artikel bertajuk “Gempar!!! Senarai 121 ahli Parlimen Sokong Anwar Tular”, yang dimuat naik oleh sebuah laman sesawang.Katanya beliau kemudian semakan dan mendapati namanya disenaraikan sebagai antara 121 ahli Parlimen yang dikatakan menyokong pelantikan Anwar sebagai perdana menteri kesembilan.Idris juga menyifatkan dakwaan yang beliau menyokong Anwar itu sebagai tindakan terdesak.Ketua Polis Daerah Putrajaya ACP Mohd Fadzil Ali ketika dihubungi mengesahkan menerima laporan itu.Dua hari lepas, Anwar yang juga ahli Parlimen Port Dickson dilapor berkata Yang di-Pertuan Agong Sultan Abdullah Sultan Ahmad Shah memperkenankan untuk beliau menghadap baginda pada Selasa ini (13 Okt) bagi mempersembahkan keterangan lengkap mengenai jumlah majoriti ahli Parlimen yang menyokongnya.Pada 23 September lalu, Anwar dalam satu sidang media mendakwa beliau mendapat sokongan “kukuh dan meyakinkan” daripada ahli Parlimen untuk mengambil alih tampuk pemerintahan negara.


Bersatu dapat kebenaran cabar pembekuan akaun, larangan perjalanan Muhyiddin

Mahkamah Tinggi Kuala Lumpur hari ini membenarkan permohonan Parti Pribumi Bersatu Malaysia (Bersatu) untuk memulakan prosiding semakan kehakiman bagi mencabar keputusan Suruhanjaya Pencegahan Rasuah Malaysia (SPRM) membekukan akaun bank parti bagi tujuan siasatan dan larangan perjalanan oleh Jabatan Imigresen terhadap Presidennya Muhyiddin Yassin.
Hakim Ahmad Kamal Md Shahid memutuskan bahawa pemohon telah melepasi keperluan untuk memulakan prosiding semakan kehakiman dan terdapat isu yang boleh dibicarakan berhubung perintah pembekuan yang dipertikaikan dan larangan perjalanan.
“Isu-isu yang boleh dibicarakan ini mewajarkan hujahan lanjut oleh pihak-pihak di peringkat substantif dan tidak boleh dihapuskan oleh mahkamah pada peringkat ini,” katanya.
Hakim juga berkata permohonan Bersatu untuk memulakan semakan kehakiman adalah tidak remeh dan menyusahkan.
“Saya berpandangan bahawa permohonan itu boleh diterima oleh semakan kehakiman dan sewajarnya kebenaran untuk memulakan semakan kehakiman adalah dengan ini dibenarkan,” kata Hakim Ahmad Kamal.
Bagaimanapun, Hakim Kamal tidak membenarkan permohonan perintah interim parti untuk pelepasan dana daripada akaun Bersatu kerana ia akan mengganggu siasatan SPRM.
“Pada peringkat ini, membenarkan perintah interim atau pelepasan interim itu sama seperti campur tangan dalam kuasa SPRM melaksanakan kuasanya untuk pengubahan perintah.
“Justeru, saya berpendapat bahawa pengeluaran wang, yang atau mungkin berkaitan dengan kesalahan pengubahan wang haram tidak boleh dibenarkan,” katanya.
Hakim seterusnya berkata pengeluaran wang jika dibenarkan, akan mengurangkan aset yang dibekukan (wang dalam akaun) kerana tujuan perintah pembekuan adalah untuk memelihara aset yang disyaki melakukan aktiviti jenayah.
“Membenarkan pengeluaran wang itu akan menggagalkan tujuan perintah pembekuan yang masih belum ditentukan dalam perbicaraan jenayah,” katanya.
Dalam permohonan interim itu, Bersatu memohon pengeluaran RM1 juta bagi menampung operasi,  pengurusan, gaji, kos, perbelanjaan lain dan tujuan aktiviti politik Bersatu.
Ia juga memohon pelepasan RM6 juta daripada akaunnya bagi tujuan aktiviti kempen untuk Pilihan Raya Negeri (PRN) di enam negeri akan datang dan RM1 juta lagi untuk perbelanjaan yang diperlukan.
Mengenai isu larangan perjalanan, Hakim Kamal berkata penarikan balik larangan perjalanan itu tidak bersifat akademik kerana mahkamah perlu melihat larangan itu secara keseluruhan, bukan sebagai kes terpencil.
“Selain itu, larangan perjalanan itu juga mempunyai unsur kepentingan awam dan memerlukan mahkamah melihatnya secara substantif kerana Muhyiddin, sebagai Perdana Menteri Malaysia sebelum ini mempunyai kedudukan tertentu di negara ini,” katanya sambil menambah isu mengenai kesahihan larangan perjalanan itu menyentuh kebebasan asas yang termaktub dalam Perlembagaan Persekutuan, memerlukan pendengaran substantif oleh mahkamah ini.
Hakim Kamal menetapkan 21 Jun untuk pengurusan kes sebelum menetapkan tarikh lain untuk mendengar merit semakan kehakiman itu.
Pada 8 Mac, Muhammad Suhaimi Yahya, selaku pegawai awam Bersatu dan Muhyiddin selaku Presiden Bersatu memfailkan permohonan menamakan Ketua Pesuruhjaya SPRM Azam Baki dan 19 yang lain responden pertama hingga ke-20.
Peguam Kanan Persekutuan Ahmad Hanir Hambaly mewakili kerajaan manakala peguam Rosli Dahlan mewakili Bersatu.


Dua beranak Melayu sediakan makanan vegetarian untuk Tahun Baru Cina di tokong Sarawak

Setiap kali Tahun Baru Cina, penganut Buddha di Kampung Muara Tebas yang merupakan sebuah perkampungan nelayan Melayu terletak di tebing Sungai Sarawak akan pergi ke Tokong Ching San Yen bagi berdoa untuk kesejahteraan tahun yang bakal mereka depani.Tokong yang mempunyai binaan cantik dan dibina di sebuah puncak bukit berketinggian 120 kaki dari paras laut, sentiasa menarik pengunjung dan pelancong dari jauh dan dekat.Selepas bersembahyang, mereka akan menikmati hidangan vegetarian lazat mengikut tradisi Cina yang tidak memakan daging pada hari pertama Tahun Baru.Di bahagian dapur tokong itu, kelihatan penduduk kampung sibuk dengan kerja-kerja penyediaan makanan untuk dihidangkan kepada pengunjung yang datang.Antara yang sibuk memotong bahan-bahan hidangan itu ialah Firdaus dan bapanya, Sapiee.Sudah 20 tahun dua beranak berketurunan Melayu itu bersama rakan-rakan masyarakat Cina menyediakan makanan vegetarian di tokong tersebut.Pengunjung menuruni tangga yang dihiasi lampu tanglung selepas ritual sembangyang mereka di Tokong Ching San Yen Temple, Kampung Muara Tebas.Sepanjang dua minggu perayaan, mereka akan menghabiskan masa selama beberapa jam setiap hari bagi menyediakan dan membungkus hidangan makanan untuk diberikan kepada pengunjung tokong yang datang untuk bersembahyang di tokong tersebut.Firdaus akan sibuk di bahagian penyediaan hidangan sementara Sapiee akan mengendalikan proses masakan.Daripada hidangan ladu hingga pencuci mulut, dia akan menguruskan keseluruhan menu dengan bantuan daripada penduduk kampung lain ketika hari-hari yang sibuk.Bagi bapa dan anak itu, kerja akan bermula sebelum subuh dan hanya akan berakhir pada sebelah petang.Mereka biasanya akan memperoleh kira-kira RM1,200 dari tokong bagi setiap acara.Ia adalah jumlah wang yang banyak bagi Sapiee, salah seorang daripada ramai ibu bapa yang berpendapatan rendah di perkampungan nelayan itu.Pengunjung Tokong Ching San Yen Temple di Kampung Muara Tebas menunaikan ritual doa dan sembahyang mereka setiap kali perayaan Tahun Baru Cina.Sebelum pandemik Covid-19 melanda, tokong itu mendapat pendapatannya melalui bayaran parkir pengunjung yang boleh mencecah RM50,000 dengan bayaran sebanyak RM5 bagi sebuah kereta.Hasil pendapatan itu kemudiannya akan diserahkan kepada jawatankuasa kampung.“Pada hari pertama dan ke-15, para pengunjung tokong akan melakukan pelbagai ritual sembahyang,” kata Joli Kadir, salah seorang penduduk kampung itu kepada MalaysiaNow.“Jadi kami orang Melayu bantu bawa colok dan makanan dari tokong ke kaki bukit.”Dua hari dalam sebulan, ratusan ribu penganut Buddha bahkan dari luar negara akan datang ke tokong itu untuk bersembahyang.Pada hari-hari tersebut, jawatankuasa kampung akan bekerjasama dengan pengurusan kuil untuk menyelaraskan persiapan menyambut kedatangan pengunjung.Walaupun Covid-19 banyak mengubah budaya masyarakat kampung, namun banyak lagi nilai-nilai yang terus kekal dalam kalangan mereka.Bagi penduduk perkampungan nelayan itu, mereka hidup bersama penuh aman dan harmoni walaupun berbeza kaum dan agama.Tokong itu sendiri menjadi simbol keharmonian penduduk, megah di atas bukit sambil berjiran dengan tanah perkuburan Islam di bahagian kirinya.Sementara di sebelah kanan di kaki bukit itu masjid dibina.Berdekatan masjid itu, kelihatan tanah perkuburan Cina.Untuk memudahkan akses ke tanah perkuburan Islam, jawatankuasa tokong membina laluan pejalan kaki dan membuka sebahagian daripada pagarnya untuk dijadikan pintu masuk bagi penduduk kampung.“Untuk pergi ke tanah perkuburan Islam, kita perlu melalui tokong,” kata Joli.“Bagi kami, ia bukanlah satu isu.”


Isu beg sekolah berat: KPM mula sediakan lokar bagi murid Tahap 1

Kementerian pendidikan (KPM) hari ini mengumumkan beberapa ketetapan baru bagi penyelesaian isu beg pelajar berat yang antara lain membuat ketetapan untuk menyediakan kemudahan lokar di sekolah rendah secara berfasa bermula tahun ini.Dalam sebuah kenyataan, KPM berkata, penyediaan kemudahan itu akan membabitkan sekolah rendah yang beroperasi secara dua sesi.Menurutnya, fasa satu akan melibatkan penyediaan lokar untuk murid Tahap Satu, iaitu Tahun Satu, Tahun Dua dan Tahun Tiga melibatkan 10,662 kelas dengan murid berjumlah 323,186 orang.“Jumlah anggaran peruntukan tahun 2022 untuk fasa satu adalah sebanyak RM37.3 juta.“Bagi fasa dua pula, penyediaan lokar akan diperluaskan kepada murid Tahap Dua, iaitu Tahun Empat, TahunLima dan Tahun Enam di sekolah rendah yang beroperasi secara dua sesi. pelaksanaan dijangka pada tahun 2023.“Bagi sekolah satu sesi pula, murid akan menyimpan buku di dalam laci meja di bilik darjah masing-masing,” katanya.Selain itu, KPM turut menetapkan supaya jadual waktu mata pelajaran disusun semula mengikut kaedah dan pelaksanaan yang sesuai mengikut subjek, ketersediaan guru dan sesi persekolahan.KPM turut menetapkan supaya bilangan buku latihan pelajar tidak melebihi dua buah buku bagi setiap mata pelajaran.“Setiap buku latihan hendaklah tidak melebihi 80 muka surat,” katanya sambil menambah hanya buku aktiviti yang disediakan KPM sahaja boleh digunakan sementara buku kerja hanya boleh digunakan sebagai rujukan dan ulang kaji di luar waktu pengajaran dan pembelajaran (PdP).Beberapa langkah lain berhubung penyelesaian isu itu termasuk penyediaan buku teks digital bagi kegunaan pelajar yang mempunyai peranti dan kerjasama dengan Jabatan Kemajuan Agama Islam (Jakim) berhubung kelonggaran mengenai uniform diselaraskan antara sekolah rendah kebangsaan dan sesi Kelas Al-Quran dan Fardu Ain (Kafa) kelolaan jabatan itu.Menurut KPM, pelaksanaan ketetapan baru ini juga akan dipantau itu melalui satu pasukan petugas.“KPM akan memantau rapi pelaksanaan semua pendekatan yang ditetapkan oleh KPM.“Pemantauan ini akan dilaksanakan oleh sebuah pasukan petugas yang akan melaporkan secara berkala pelaksanaan inisiatif untuk mengurangkan beban beg berat murid.”


Hakim kekalkan sabitan hina mahkamah, hukuman penjara Lokman Adam

Bekas Ahli Majlis Tertinggi (MT) Umno, Lokman Noor Adam, kekal dipenjara sebulan selepas didapati bersalah menghina mahkamah kerana mengugut saksi pendakwaan dalam perbicaraan kes 1Malaysia Development Bhd (1MDB) membabitkan bekas perdana menteri Najib Razak.
Ini berikutan keputusan sebulat suara oleh panel tiga hakim Mahkamah Rayuan iaitu Kamaludin Md Said, Che Mohd Ruzima Ghazali dan Nordin Hassan hari ini yang menolak rayuan Lokman untuk mengetepikan sabitan dan hukuman yang dijatuhkan oleh Mahkamah Tinggi pada 15 Julai tahun lepas.
Panel tiga hakim itu turut menolak rayuan silang dikemukakan pendakwaan terhadap hukuman penjara sebulan yang dijatuhkan oleh Mahkamah Tinggi tersebut.
Pada 15 Julai 2021, hakim Mahkamah Tinggi Kuala Lumpur Collin Lawrence Sequerah menjatuhkan hukuman penjara sebulan terhadap Lokman selepas didapati bersalah menghina mahkamah kerana mengugut saksi pendakwaan dalam perbicaraan kes 1MDB.
Saksi itu ialah bekas pegawai khas Najib, Amhari Efendi Nazaruddin, yang juga saksi utama dalam kes tersebut.


Dakwaan rogol, Lubnan panggil balik dutanya ke Perancis

Lubnan pada Jumaat memanggil balik dutanya ke Perancis susulan dakwaan rogol yang dihadapinya, lapor Agensi Berita Jerman (dpa).
Menurut Kementerian Luar Lubnan, Rami Adwan akan ke Beirut selepas satu pasukan dihantar ke Kedutaan Lubnan di Paris untuk menyiasat kes itu.
Sementara itu, Kementerian Luar Perancis dimaklumkan bahawa Ziad Taan akan mengetuai misi Lubnan di sana sebagai kuasa usaha.
Pihak berkuasa Perancis menggesa kekebalan diplomatik Adwan ditarik selepas kertas siasatan terhadap dakwaan rogol ke atasnya dibuka di Paris.
Dua bekas pekerja kedutaan memfailkan aduan terhadapnya dan aduan pertama difailkan pada Jun 2022, menurut sumber kehakiman Lubnan.
"Buat masa ini, Kementerian Luar Lubnan perlu menghantar hasil siasatan kepada badan kehakiman Lubnan dan jika ada bukti, dia akan dibicarakan di Lubnan," kata sumber itu.


KDN sedia bincang dengan NGO, beri maklumat berkait Sosma

Kementerian Dalam Negeri (KDN) sedia mengadakan perbincangan dengan mana-mana pihak termasuk badan bukan kerajaan (NGO) bagi memberikan maklumat berkaitan Akta Kesalahan Keselamatan (Langkah-Langkah Khas) 2012 (Sosma).
Timbalan Menteri Dalam Negeri Shamsul Anuar Nasarah berkata perbincangan itu juga antara lain bagi membolehkan tidak berlakunya salah faham berkaitan undang-undang yang ada di negara ini termasuk Sosma.
“Kami sedia dengar pandangan dan buka peluang untuk NGO datang (berjumpa) supaya kami boleh beri maklumat agar mereka faham.
“Mereka mungkin tidak dapat maklumat tepat. Jadi kami boleh kongsi maklumat,” kata ahli Parlimen Lenggong itu selepas merasmikan Festival Lenggong GeoPark di Laman Budaya Lenggong hari ini.
Jelasnya, apa sahaja undang-undang dibuat, adalah demi kepentingan rakyat dan negara ini.
Semalam, Naib Presiden Muda Zaidel Baharudin berkata kerajaan patut menyemak semula Sosma dan tampil dengan undang-undang baharu yang lebih bagus.
Terdahulu, Shamsul berkata peluang pelaburan baharu dan besar mampu mengangkat Lenggong GeoPark sebagai kalendar penting pelancongan untuk dimanfaatkan pelancong tempatan dan luar negara, termasuklah penyediaan pusat konvensyen dan prasarana pelancongan.


Tiada varian Omicron dikesan dalam negara setakat ini, kata Adham

Kementerian Sains, Teknologi dan Inovasi (Mosti) mengesahkan tiada varian Omicron Covid-19 dikesan di Malaysia sehingga kini.Menteri Sains, Teknologi dan Inovasi Dr Adham Baba berkata hasil itu diperoleh berikutan aktiviti kajian penjujukan genom yang dilakukan oleh tujuh makmal termasuk Institut Genom dan Vaksin Malaysia (MGVI).“Sehingga semalam, sebanyak 5,651 sampel telah dianalisis dan 3,885 sampel dikenal pasti sebagai varian jenis Delta manakala dua sebagai subvarian AY4.2 yang dikesan bulan lepas.“Sehingga kini, tiada varian Omicron Covid-19 dikesan di negara ini,” katanya kepada pemberita selepas hadir Hari Graduasi MYHackathon 2020 di Pusat Pameran dan Perdagangan Antarabangsa Malaysia (Mitec) semalam.Bagaimanapun, beliau berkata Mosti akan meneruskan kajian penjujukan genom untuk pemantauan agar tiada kemasukan varian baru ke dalam negara.Dr Adham turut berkata MGVI akan melaksanakan kajian penjujukan genom terhadap individu yang didapati positif Covid-19 di pintu sempadan negara.Sementara itu, beliau berkata Mosti melalui agensinya Cradle Fund Sdn Bhd memberikan geran bersyarat berjumlah RM4.5 juta kepada 18 pemenang MYHackathon 2021 yang mengemukakan solusi dalam penambahbaikan sistem penyampaian kerajaan secara digital.Beliau berkata setiap pemenang akan menerima geran sehingga RM250,000 secara berperingkat bagi membangunkan idea penyelesaian digital mereka ke peringkat projek rintis.Katanya, Mosti dan Cradle Fund  memastikan penerima geran dipilih secara telus berdasarkan merit masing-masing.Mengulas lanjut, beliau berkata Cradle Fund memainkan peranan untuk memantau serta memastikan projek rintis yang dibangunkan itu dilaksanakan dalam tempoh setahun oleh semua penerima geran.Pertandingan MyHackathon yang dianjurkan sejak Oktober 2020 itu telah menerima sebanyak 1,853 penyertaan daripada seluruh negara sementara hanya 435 kumpulan telah disenarai pendek untuk diberi peluang membentangkan idea di peringkat separuh akhir sebelum 123 kumpulan dipilih ke peringkat akhir.MYHackathon direka agar semua pihak dapat mengembleng usaha dalam mencari penyelesaian digital bagi permasalahan yang diketengahkan golongan sasar dan sebanyak 18 penyelesaian berjaya dibangunkan yang berpaksikan rakyat daripada pernyataan masalah yang dikenal pasti di semua peringkat kerajaan.Dr Adham turut menyampaikan Anugerah Impak Sosial Terbaik kepada Ruzaimi Mohamed daripada Ozel Sdn Bhd dan Anugerah Projek Pengkomersialan Terbaik kepada Chai Kok Chin daripada NEUON AI dan mereka antara 18 pemenang pertandingan itu.


Johor kekalkan SOP solat jarak setengah meter

Johor akan terus mengekalkan prosedur operasi standard (SOP) bagi pelaksanaan solat Jumaat dan solat fardu lima waktu dengan jarak satu setengah meter meskipun terdapat penularan Covid-19 di sebuah masjid baru-baru ini.Pengerusi Jawatankuasa Hal Ehwal Agama Islam Negeri Johor Tosrin Jarvanthi berkata kes yang melibatkan kalangan jemaah masjid dan penduduk di Taman Sri Pulai Perdana tidak akan mengubah SOP itu yang baru berkuat kuasa 7 Januari lepas.“Setakat ini kami kekalkan jarak setengah meter di masjid walaupun ada kes di Pulai Perdana.“Ia tidak berkait rapat dan tiada sebarang arahan daripada Sultan Johor Sultan Ibrahim Sultan Iskandar (berhubung SOP solat). Jadi kami kekalkan jarak setengah meter,” katanya dalam sidang media selepas melancarkan Misi Bantuan Pascabanjir hari ini.Mengulas lanjut Tosrin berkata pihaknya juga sedang mendapatkan maklumat terperinci daripada kementerian kesihatan (KKM) berhubung 47 kes positif yang dikesan dalam kalangan jemaah masjid dan penduduk di Taman Sri Pulai Perdana.“Saya difahamkan kes di Pulai Perdana ini melibatkan jemaah (di Johor) yang baru balik menunaikan umrah. Justeru itu kami akan dapatkan maklumat terperinci daripada KKM,” katanya.


Page not found.


Tidak bincang perniagaan, hanya makan bersama Jho Low di hotel 5 bintang, kata saksi

Seorang saksi hari ini memberitahu Mahkamah Tinggi Kuala Lumpur bahawa ahli perniagaan dalam buruan Low Taek Jho atau Jho Low menghadiri perjumpaan makan tengah hari di sebuah hotel lima bintang bersama beberapa pegawai bank dan wakil Terengganu Investment Authority (TIA), 13 tahun lepas.
Bekas pengarah urusan AmInvestment Bank Berhad Kok Tuck Cheong, 67, berkata beliau diperkenalkan kepada Jho Low oleh Pengarah Perhubungan Perbankan AmBank Chan Wan Seong semasa perjumpaan makan tengah hari itu yang diadakan di Hotel Mandarin Oriental di Kuala Lumpur pada 2009.
“Terdapat kira-kira lima atau tujuh individu. Tiada pengenalan secara rasmi,” katanya sambil menambah Jho Low tidak banyak bercakap.
Saksi pendakwaan ke-40 itu berkata demikian semasa pemeriksaan balas oleh peguam utama Najib Razak, Muhammad Shafee Abdullah pada perbicaraan kes rasuah dan pengubahan wang haram bekas perdana menteri itu membabitkan RM2.3 bilion milik 1Malaysia Development Berhad (1MDB).
Shafee bertanya sama ada hanya pegawai bank yang hadir, Kok berkata beberapa wakil TIA turut hadir. TIA kemudian dinamakan semula sebagai 1MDB.


Hubungan BN, PN dalam kerajaan baik, kata Annuar

Hubungan antara Barisan Nasional (BN) dan Perikatan Nasional (PN) dalam kerajaan adalah baik, namun kedua-dua parti politik itu mempunyai strategi masing-masing menjelang Pilihan Raya Umum Ke-15 (PRU15).Menteri Komunikasi dan Multimedia Annuar Musa berkata beliau tidak merasakan BN dan Bersatu renggang, kerana kedua-duanya masih lagi berada dalam satu kerajaan di bawah pimpinan Perdana Menteri Ismail Sabri Yaakob.Menurut Ketua Umno Bahagian Ketereh itu, kerajaan BN-PN sedang berjalan dengan baik, namun situasi tersebut berbeza apabila kedua-dua gabungan parti berkenaan berdepan dengan pilihan raya, kerana masing-masing ingin mencuba nasib bertanding sendiri.“Saya rasa apa yang berlaku adalah lumrah politik. Masing-masing sedang membuat penyesuaian, jadi biarlah proses ini berjalan secara harmoni, kerana ini satu ketentuan yang tidak dapat dielakkan.“Menjelang PRU15, setiap parti politik akan mengambil strategi masing-masing dan setiap parti mempunyai kaedah penentuan (kaedah membuat keputusan) melalui pelbagai peringkat jawatankuasa.“Tidak ada yang saya anggap sebagai ‘berpatah arang, berkerat rotan’, terimalah hakikat politik banyak kemungkinan dan tidak ada yang kekal dalam politik,” katanya kepada pemberita selepas melawat Pusat Ekonomi Digital Keluarga Malaysia (PEDi) di Kinarut semalam.Beliau berkata demikian ketika diminta mengulas mengenai hubungan antara BN dan Bersatu di peringkat pusat, serta pandangan mengenai keadaan kerjasama kedua-dua parti itu di Sabah.Annuar berkata setiap dasar yang diputuskan dalam parti pada satu-satu masa jangan dianggap sebagai kekal, kerana berkemungkinan perkara itu berubah dan dalam politik perlu sentiasa bersikap pragmatik untuk maju ke hadapan.“Pada masa ini, Umno dan BN kita ada keputusan dasar telah dibuat pada Perhimpunan Agung Umno, maka itulah dasar semasa dan ahli parti berpeganglah pada dasar itu.“Tetapi bila kita bergerak ke hadapan, pucuk pimpinan kita mungkin berdepan situasi berbeza dan kita boleh berbincang,” katanya sambil menambah, beliau yakin pimpinan setiap parti politik mempunyai formula terbaik untuk berdepan pilihan raya.


Ahmad Maslan mohon dibicarakan lagi selepas kes dibawa ke Mahkamah Tinggi

Ahli Parlimen Pontian Ahmad Maslan mohon dibicarakan selepas mengaku tidak bersalah atas dua pertuduhan gagal mengisytiharkan RM2 juta diterima dari Najib Razak kepada Lembaga Hasil Dalam Negeri (LHDN) dan beri penyataan palsu kepada SPRM di Mahkamah Tinggi Kuala Lumpur hari ini.Sebelum ini, kes tersebut ditetapkan akan dibicarakan di Mahkamah Sesyen, bagaimanapun permohonan Ahmad untuk memindahkan kesnya ke Mahkamah Tinggi telah dibenarkan pada 13 Julai.Ketika ditanya sama ada beliau faham kedua-dua pertuduhan yang dibacakan terhadapnya, Ahmad menjawab, “Faham, saya mengaku tidak bersalah,”.Mahkamah juga membenarkan jaminan RM500,000 yang dikenakan di Mahkamah Sesyen ketika beliau didakwa kali pertama pada 21 Januari 2020 dikekalkan dan menetapkan 29 September ini untuk pengurusan kes.Dalam prosiding hari ini, timbalan pendakwa raya Mohd Mukhzany Fariz Mohd Mokhtar memberitahu mahkamah bahawa pihaknya akan memanggil 10 orang saksi pendakwaan sepanjang perbicaraan yang akan bermula tahun depan.Tarikh perbicaraan sebelum ini telah ditetapkan selama 23 hari bermula 7 hingga 9 Jun dan 13-15 Jun, 18-21 Julai dan 25-28 Julai serta 15-19 Ogos serta 22- 25 Ogos 2022 dan tarikh itu telah dipersetujui peguam Hamidi Mohd Noh yang mewakili Ahmad.Bagi pertuduhan pertama, Ahmad didakwa telah melibatkan diri dalam pengubahan wang haram dengan cara tidak melaporkan pendapatan sebenar di dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.Bekas timbalan menteri kewangan itu dituduh melakukan perbuatan berkenaan dengan tidak mengisytiharkan pendapatan yang diterima daripada Najib berjumlah RM2 juta melalui sekeping cek AmIslamic Bank Berhad bertarikh 27 November, 2013, dan cek itu ditunaikannya sendiri pada hari sama.Beliau didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim pada 30 April, 2014.Pertuduhan itu mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya sekali jika sabit kesalahan.Ahmad juga dituduh memberi penyataan palsu semasa percakapannya dirakam mengikut Seksyen 32 Akta Pencegahan Pengubahan Wang Haram oleh pegawai penyiasat SPRM di bilik sidang media, Bangunan Parlimen, di sini antara 2.45 petang hingga 3.30 petang pada 4 Julai, 2019.Pertuduhan mengikut Seksyen 32(8)c) Akta Pencegahan Pengubahan Wang Haram yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan.


Vaksinasi Pikas dipercepat dengan pendaftaran secara dalam talian

Pendaftaran Program Imunisasi Industri Covid-19 Kerjasama Awam-Swasta (Pikas) bagi sektor pembuatan akan dipercepatkan dengan pelaksanaan pendaftaran secara atas talian, kata kementerian perdagangan antarabangsa dan industri (Miti) hari ini.Syarikat yang berminat untuk mendaftar boleh melayari laman sesawang: http://pikas.miti.gov.my“Syarikat-syarikat yang menghantar maklumat mereka melalui emel sebelum ini untuk memasukkan maklumat syarikat mereka di sistem atas talian Pikas supaya maklumat tersebut lengkap bagi tujuan penyelarasan dan pemprosesan,” kata Miti dalam sebuah kenyataan.Miti turut berkata Pikas telah mendapat sambutan yang tinggi dan telah membantu menyokong mempercepatkan kadar vaksinasi rakyat Malaysia.“Setakat 14 Julai 2021 juga, sebanyak 19 Pusat Pemberian Vaksin (PPV) Pikas telah memulakan operasi di Kuala Lumpur, Putrajaya, Selangor, Johor, Melaka, Negeri Sembilan, Perak, Kedah, Pulau Pinang dan Terengganu.Ekoran sambutan tinggi tersebut Miti dengan kerjasama Jawatankuasa Khas Jaminan Akses Bekalan Vaksin Covid-19 (JKJAV) dan Badan Bertindak Imunisasi Covid-19 (CITF) turut melipatgandakan usaha menambah bilangan PPV Pikas sedia ada.Setakat 14 Julai 2021, sebanyak 10,522 syarikat yang melibatkan 903,244 orang pekerja di seluruh negara telah mendaftar di dalam Pikas. Daripada jumlah ini 101,117 telah menerima dos pertama vaksinasi.


Broker tak teruja di sebalik ketiadaan butiran pelaburan sekembali Anwar dari China

Ketiadaan butiran mengenai 19 memorandum persefahaman (MoU) yang ditandatangani antara syarikat Malaysia dan China sewaktu lawatan rasmi Anwar Ibrahim ke Beijing menimbulkan persoalan berkaitan jenis dan nilai sebenar pelaburan yang didakwa diraih perdana menteri.
Anwar menyifatkan MoU itu sebagai "bersejarah", malah mengatakan ia jauh lebih besar berbanding komitmen pelaburan berjumlah lebih RM140 bilion yang ditandatangani sewaktu lawatan rasmi Najib Razak ke China, yang ketika itu dilihat sebagai tertinggi dalam sejarah.
Bekas perdana menteri itu pada 2016 mengumumkan sejumlah 14 perjanjian bersama syarikat China bernilai RM144 bilion, yang disifatkan sebagai komitmen pelaburan tunggal terbesar mengalir masuk ke Malaysia.
Meskipun laporan berita menyifatkan lawatan rasmi Anwar ke China membuka lembaran baru hubungan China-Malaysia, broker dan pelabur tempatan masih tertanya-tanya mengenai butiran MoU yang ditandatangani itu.
"Sehingga butiran penuh berkaitan industri terlibat dan jenis pelaburan diterbitkan, senarai itu tidak begitu mengujakan," kata seorang broker kepada MalaysiaNow.
Senarai 19 MoU dikongsi di kalangan pemain pasaran menunjukkan hanya dua daripadanya dibutirkan.
Ia termasuk MoU antara badan perdagangan eksport-import produk elektronik China dengan Gabungan Dewan Perniagaan dan Perindustrian Cina Malaysia, iaitu pertubuhan utama perniagaan Cina Malaysia.
"Sebuah lagi MoU ialah bersama pengeluar kereta Geely, iaitu entiti yang dibawa masuk sewaktu era Najib untuk memulihkan industri automobil Malaysia yang tenat ketika itu," kata seorang perunding pelaburan.
Seorang broker berkata adalah penting kerajaan mendedahkan lebih banyak butiran terperinci mengenai pelaburan yang dijanjikan, sambil mengingatkan sesuatu MoU tidak terikat dari segi undang-undang.
"Ia cuma sekadar jabat tangan versi kertas," katanya kepada MalaysiaNow.
Persoalan juga dibangkitkan sama ada MoU terkini itu melibatkan pelaburan yang baru atau komitmen semula oleh syarikat yang sudah pun berpangkalan di Malaysia sejak tiga tahun lepas.
Sementara itu, sumber yang dekat dengan pelaburan langsung asing (FDI) berkata Jawatankuasa Pelaburan Kebangsaan (NCI) perlu dimaklumkan mengenai sebarang pelaburan baharu yang masuk ke Malaysia.
"NCI ialah badan tertinggi yang meluluskan semua FDI. Sama ada pelaburan terbaharu ini sudah dibentangkan kepada mereka atau tidak, saya tidak tahu. Tanpa kelulusannya, mereka tidak dapat meneruskan pelaburan," tambah sumber itu.
Persoalan juga timbul sama ada pelaburan yang akan dibawa ini dipacu teknologi dan memenuhi keperluan pelaksanaan amalan alam sekitar, sosial dan tadbir urus (ESG).
"Berapa banyak syarikat China yang berminat melabur di Malaysia diperakui ESG, atau didorong oleh teknologi hijau dan kecerdasan buatan (AI), sejajar dengan peralihan kita kepada pelabur berkualiti tinggi?" tanya sumber.
Sejak 2018 hingga September tahun lepas, Malaysia menarik pelaburan berjumlah RM1.1 trilion, separuh daripadanya FDI, di sebalik lebih dua tahun krisis Covid-19 yang menyaksikan industri terjejas akibat pandemik itu.
Pada 2021 sahaja, negara menyaksikan pelaburan bernilai kira-kira RM306 bilion diluluskan dalam sektor pembuatan, perkhidmatan dan industri utama.
Usaha kerajaan menarik pelaburan pasca-Covid menyaksikan tumpuan beralih kepada syarikat berkualiti tinggi, berlainan dengan amalan sebelum ini di mana syarikat multinasional besar menggunakan Malaysia sebagai pangkalan bagi memenuhi keperluan buruh di kilang pembuatan.
Di bawah Rancangan Malaysia Ke-12 (RMK-12) dan Aspirasi Pelaburan Nasional (NIA), penekanan juga diberikan pada elemen ESG, dengan syarikat asing disarankan untuk menambah nilai dan mewujudkan pekerjaan berasaskan pengetahuan di samping memberi manfaat kepada perusahaan kecil dan sederhana tempatan.
Antara pelabur terbesar ialah Risen Solar China dengan jumlah pelaburan bernilai RM42 bilion, Intel Electronics (RM30 bilion) dan peneraju papan litar bercetak (PCB) global dan litar bersepadu (IC) AT&S (RM8.5 bilion), yang membangunkan pusat reka bentuk di Kulim, Kedah.


Bekas CFO 1MDB sakit, mahkamah minta pendakwaan dapatkan saksi lain

Hakim yang mendengar perbicaraan kes Najib Razak yang membabitkan dana 1Malaysia Development Berhad (1MDB) hari ini mengarahkan pasukan pendakwaan mengemukakan seorang saksi untuk memberi keterangan pada sebelah petang, selepas mahkamah diberitahu bahawa saksi pendakwaan ke-12 yang sepatutnya meneruskan sesi pemeriksaan balas hari ini demam.Hakim Collin Lawrence Sequerah mengeluarkan arahan itu selepas timbalan pendakwa raya Ahmad Akram Gharib memberitahu bahawa bekas ketua pegawai kewangan 1MDB Azmi Tahir, 49, telah menghantar pesanan kepadanya pada pukul 8.30 pagi ini untuk memaklumkan bahawa beliau tidak dapat memberi keterangan hari ini kerana mendapat cuti sakit.Akram berkata beliau kemudiannya meminta saksi berkenaan untuk datang dan menjelaskan sendiri mengenai perkara itu kepada mahkamah.“Yang Arif, beliau ada datang ke mahkamah, tapi matanya merah dan suhu badannya panas,” katanya.Hakim Sequerah: “Saksi demam?”Ahmad Akram: “Ya, tapi bukan Covid-19, namun dia nampak lemah,”“Yang Arif, saya cuba hubungi saksi yang lain seperti Johan Idris, Wan Ahmad Shihab Wan Ismail, Ismee Ismail, Lim Poh Seng serta Goh Gaik Kim bagi menggantikan Azmi untuk memberi keterangan.“Johan kini berada London, Wan Ahmad Shihab menghadapi masalah diarea sejak tiga hari lepas, Ismee sedang menjalani kuarantin kendiri kerana baru pulang dari mengerjakan umrah, Lim akan menerima dos penggalak vaksin hari ini, manakala Goh terpaksa menghadiri dua mesyuarat syarikat. Saya cuba minta dia batalkan mesyuaratnya, namun katanya mesyuarat itu penting,” kata Ahmad Akram.Hakim Sequerah yang menyuarakan penghargaan terhadap usaha pihak pendakwaan bagi mendapatkan saksi berkenaan untuk hadir hari ini di saat-saat akhir, bagaimanapun meminta pihak pendakwaan cuba mendapatkan sekurang-kurangnya seorang daripada 50 saksi pendakwaan untuk hadir beri keterangan hari ini.“Perbicaraan akan ditangguhkan sehingga pukul 2.30 petang, dan cuba sedaya upaya untuk dapatkan seorang saksi hadir hari ini. Ada 50 saksi dalam senarai. Perbicaraan akan bersambung pada pukul 2.30 petang,” katanya.Ahli Parlimen Pekan itu menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.


Bersatu gesa semua pihak lindung penjawat awam, agensi kerajaan dari agenda politik

Timbalan Presiden Bersatu Ahmad Faizal Azumu hari ini menegaskan semua pihak perlu memastikan agensi kerajaan yang menjalankan tanggungjawab dilindungi daripada kepentingan diri, susulan hasil siasatan Suruhanjaya Sekuriti (SC) terhadap ketua pesuruhjaya Suruhanjaya Pencegahan Rasuah Malaysia (SPRM) Azam Baki.Menurutnya, pihak yang mahu terus menggembar-gemburkan dan memanipulasi kes tersebut mempunyai agenda politik dan menggesa mereka akur dengan hasil siasatan SC berhubung Azam.“Penjawat awam adalah tiang kerajaan dan adalah menjadi tanggungjawab semua pihak memastikan semua agensi kerajaan yang gigih menjalankan amanat dan tanggungjawab mereka dilindungi daripada pihak-pihak yang mempunyai agenda kepentingan diri sendiri,” katanya dalam satu kenyataan hari ini.Kenyataan Faizal itu dilihat mengkritik pemimpin Pakatan Harapan (PH) kerana mempersoalkan keputusan siasatan SC berhubung dakwaan konflik kepentingan membabitkan Azam.Sedangkan, kata Faizal sejak awal lagi PH yang menggesa siasatan SC terhadap Azam.“Namun, apabila SC membuat keputusan, maka SC dipersoal.“Nampaknya PH sedang memerangi penjawat awam yang berdedikasi dan komited menjalankan amanah mereka demi agenda politik yang sempit dengan memperlekehkan kerajaan dan institusi kerajaan seperti SPRM danSC,” katanya.PH juga mendesak Azam “direhatkan” bagi memberi jalan siasatan ke atasnya dilakukan.Bukan sahaja Azam, Pengerusi Lembaga Penasihat Pencegahan Rasuah (LPPR) Abu Zahar Ujang turut menjadi sasaran gabungan di mana mereka mendesak siasatan dilakukan terhadapnya susulan kenyataannya yang membersihkan Azam daripada sebarang konflik kepentingan dalam pemilikan saham tersebut pada 5 Januari lalu.Dalam pada itu, Faizal berharap suara-suara yang berkeras untuk terus memainkan kes Azam akur dengan keputusan SC dan menghormati autoriti SC yang menjalankan tugasnya tanpa sebarang campur tangan menurut undang-undang.“Ini bukan sahaja tidak tulus, malah bersifat tidak patriotik dan meruntuhkan semangat utuh perkhidmatan awam, sekaligus mengkompromi masa depan negara demi agenda politik semata-mata.“Maka dengan itu, saya berharap suara-suara yang berkeras untuk terus memainkan kes ini akur dengan keputusan SC dan menghormati autoriti SC yang telah menjalankan tugasnya tanpa sebarang campurtangan menurut undang-undang,” katanya.


Harimau Malaya tewas 1-2 kepada Vietnam

Skuad Harimau Malaya terpaksa menempuh laluan kelayakan yang lebih panjang ke Piala Asia 2023 apabila tewas tipis 1-2 kepada Vietnam di Stadium Al Maktoum, Dubai, Emiriah Arab Bersatu (UAE), awal pagi ini.Kekalahan keempat Malaysia dalam lima pertemuan menentang Vietnam sejak Park Hang-seo mengambil alih pasukan itu pada 2017, menyaksikan Malaysia hilang peluang untuk menduduki dua tempat teratas dalam Kumpulan G.Daripada lapan kumpulan, hanya pasukan di tempat teratas dan empat pasukan terbaik di tempat kedua akan mara ke pusingan ketiga kelayakan Piala Dunia 2022, sekali gus layak secara automatik ke Piala Asia, manakala pasukan lain terpaksa menempuhi satu lagi pusingan kelayakan ke Piala Asia.Pada aksi hari ini, keputusan ketua jurulatih negara Tan Cheng Hoe yang meletakkan gandingan Brendan Gan dan Muhammad Syafiq Ahmad di tengah, dilihat mampu menguasai perlawanan pada babak pertama, namun gagal dalam mencabar gawang gol Vietnam.Skuad Naga Emas itu memberi amaran awal menerusi serangan jarak jauh pemain pertahanan, Van Hau Doan pada minit ke-10, yang tersasar ke bahagian kanan gawang gol, manakala percubaan Hoang Duc Nyugen ditangkap kemas oleh Mohd Farizal Marlias.Vietnam bagaimanapun, berjaya membuka tirai jaringan menerusi tandukan Nguyen Tien Linh pada minit ke-27, yang gagal dihalang oleh benteng pertahanan negara yang sedikit hilang fokus setelah tidak dapat mengawal bola selepas sepakan sudut pasukan lawan.Tandukan deras Muhammad Syafiq Ahmad pada minit ke-38, setelah menerima hantaran daripada Matthew Davies, berjaya dihalang oleh penjaga gol Vietnam Bui Tan Truong, manakala sepakan percuma Safawi Rasid juga berjaya ditampan keluar oleh penjaga gol veteran itu.Bersambung babak kedua, Cheng Hoe, yang kehilangan bapanya Tan Chooi Siak, 95, semalam, membuat keputusan untuk menggantikan Syafiq dan Safawi dengan membawa masuk Nazmi Faiz Mansor dan Muhammad Akhyar Abdul Rashid.Penyerang naturalisai negara, Guilherme de Paula akhirnya membalas kepercayaan yang diletakkan ke atasnya, apabila menyamakan kedudukan menerusi sepakan penalti deras pada minit ke-72.Terdahulu, pengadil Ryuji Sato menghadiahkan sepakan penalti selepas de Paula dijatuhkan dalam kotak penalti oleh pemain pertahanan Vietnam.Namun, keriangan skuad negara tidak kekal lama apabila Que Ngoc Hai meletakkan skuad kendalian Hang-seo sekali lagi di hadapan dengan melengkapkan sepakan penalti pada minit ke-82, setelah Brendan mengasari Nguyen Van Toan.Ini merupakan kekalahan kedua berturut-turut skuad Harimau Malaysia dalam kempen kelayakan itu, selepas diaibkan 0-4 oleh Emiriah Arab Bersatu (UAE) minggu lalu.Satu lagi aksi Kumpulan G menyaksikan UAE membelasah Indonesia 5-0.Keputusan hari ini menyaksikan Vietnam, yang mengekalkan rekod tanpa kalah terus kekal di tangga teratas kumpulan dengan 17 mata selepas tujuh perlawanan, diikuti UAE (15 mata), Thailand (9), Malaysia (9) dan Indonesia (1).Malaysia seterusnya akan beraksi menentang Thailand pada aksi terakhir kumpulan pada awal pagi Rabu, manakala Vietnam bakal berdepan cabaran UAE dalam penentuan juara kumpulan.


Jangan guna tentera tangkap orang awam, kata kumpulan hak asasi

Sebuah kumpulan hak asasi Lawyers for Liberty (LFL) menyuarakan kebimbangan berhubung pengumuman kerajaan memberi kuasa kepada pihak tentera untuk menangkap dan mengambil tindakan terhadap mereka yang melanggar perintah kawalan pergerakan, dengan mengatakan ia boleh disalah guna dan melanggar hak kebebasan rakyat.Koordinator LFL Zaid Malek berkata, kebimbangan mengenai kebenaran membenarkan anggota tentera menangkap orang awam mungkin boleh menyebabkan penggunaan kekerasan secara berlebih, dan lain-lain.“Anggota tentera dilatih untuk peperangan melibatkan konflik bersenjata melawan musuh asing dan tidak dilatih untuk menangkap orang awam,” katanya.“Kuasa untuk menangkap orang awam perlu dilakukan oleh pihak polis, yang sememang dilatih untuk tujuan itu. Anggota tentera hanya boleh dikerah bagi membantu polis dalam memastikan Perintah Kawalan Pergerakan (PKP) dipatuhi, seperti yang mereka lakukan sepanjang pelaksanaan PKP tahun lalu.Pengumuman mengenai kuasa yang diberikan kepada tentera dibuat oleh Menteri Kanan Keselamatan Ismail Sabri Yaakob dalam sidang media harian mengenai Covid-19 semalam.Zaid dalam satu kenyataan berkata, walaupun Ismail memberi jaminan kuasa yang diberikan itu dibolehkan mengikut “ordinan darurat”, menteri pertahanan itu gagal memberikan butiran lengkap mengenai peraturan tersebut atau menjelaskannya dengan lebih lanjut selepas diumumkan.“Walaupun boleh, kerajaan perlu ingat bahawa Perkara 150 (2B) Perlembagaan Persekutuan menghadkan enakmen dalam mana-mana ordinan hanya pada keadaan diperlukan untuk digunakan ketika ia diperlukan sahaja,” tambahnya.Beliau mengambil contoh video yang tular pada Disember lalu yang menunjukkan seorang anggota tentera didakwa mendera pekerja asing kerana melanggar perintah kuarantin.“Kami tidak mengatakan semua anggota tentera akan bertindak sedemikian rupa, tetapi wujud kebimbangan daripada insiden yang berlaku,” katanya.“Orang awam bukannya musuh dan perlu ditangani oleh anggota tentera. Pesalah PKP perlu ditangani menggunakan undang-undang yang sesuai oleh anggota polis yang dilatih untuk itu, dan hak mereka akan dilindungi setiap masa.”


Perwakilan PAU 2020 perlu tolak usul putus hubungan dengan Bersatu

Kamarul Zaman: Kita berikan ruang untuk setiap panelis membuat rumusan dengan memberikan nasihat kepada para perwakilan PAU 2020 ini: Apakah yang sepatutnya mereka lakukan dalam PAU ini dan secara lebih menyeluruh lagi dalam Umno itu sendiri bagi mengembalikan kekuatannya?Apakah Umno boleh bersendirian ataupun perlu berunding dulu, bertelagah, bertikai, berebut kerusi dulu, sebelum buat keputusan tidak bekerjasama dengan Bersatu atau apakah Umno perlu memikirkan dengan serius untuk membuat jajaran baru?Mohd Noor: Saya sebagai rumusannya mempunyai persamaan juga dengan apa yang diutarakan oleh Prof Siva tadi bahawa Umno perlu memikirkan sedalam-dalamnya sama ada dia bertanding secara bersendirian ataupun bekerjasama dengan Bersatu, PAS dan parti-parti yang menyertai Perikatan Nasional.Dan saya dengan ikhlas berpendapat bahawa saya lebih bersetuju sekiranya Umno tidak bertanding secara bersendirian, tidak keluar daripada Perikatan Nasional, tetapi bersama-sama membentuk sebuah pakatan yang lebih kuat bersama dengan Bersatu, PAS dan juga parti-parti bukan Melayu di dalam Perikatan Nasional, Gerakan dan sebagainya.Kerana apa? Saya melihat bahawa sekiranya Umno bertanding secara bersendirian saya berpendapat dengan senario yang berlaku sekarang saya rasa adalah sukar untuk Umno membentuk sebuah kerajaan seperti yang pernah berlaku sebelumnya.Dan saya juga berpendapat bahawa sekiranya Umno membayangkan kerjasama, ini tidak ada satu kenyataan yang jelas tapi saya membayangkan, mungkin ini juga strategi Umno supaya tidak mendedahkan kerjasama dengan DAP, sensitiviti orang Melayu, tetapi sekiranya diandaikan kedudukan DAP itu tidak berubah dengan mendapat 42 kerusi Parlimen, satu angka yang agak besar dengan sedikit tambahan sahaja daripada Umno, dalam 70 campur sudah dapat 100 lebih mungkin boleh membentuk sebuah kerajaan saya rasa itu juga adalah andaian yang kurang tepat.Ini kerana saya berpendapat bahawa dalam pilihan raya nanti kemungkinan besar kerusi yang dimiliki oleh DAP itu mungkin berubah sedikit walaupun tidak banyak. Saya rasa mungkin pengundi-pengundi Cina akan bergerak ke arah lain. Dan misalnya di Sabah satu daripada kerusi DAP yang menang itu bukan di kawasan majoriti Cina, kawasan Tenom, kawasan pendalaman, itu adalah pemberian atas dasar prinsip Pakatan Harapan. Dan 7 yang dimenangi di Sarawak juga tidak semuanya kawasan majoriti Cina, ada juga kawasan campuran.Jadi saya rasa dengan kedudukan struktur 166 kerusi Parlimen di Semenanjung dan 25 di Sabah dan 31 di Sarawak, sekiranya Umno bertanding bersendirian di kawasan majoriti Melayu dia akan berlaku satu pertembungan yang dahsyat di antara Bersatu dan mungkin juga dengan Amanah di kawasan majoriti Melayu dan di kawasan campuran juga Umno akan bertanding mungkin PKR akan bertanding dan sekiranya kawasan Parlimen itu mempunyai kawasan campuran yang di mana besar jumlah pengundi bukan Melayu mengikut kecenderungan sekarang mungkin dia lebih memihak kepada Pakatan Harapan, maka akan berlaku kekalahan, sama ada Umno sendiri ataupun bagi pihak Bersatu atau PAS.Jadi dalam konteks penyatuan Melayu Islam yang menjadi teras kepada kestabilan politik Malaysia sekiranya hasil yang dihasilkan melalui PRU15 adalah angka yang sama ataupun hampir sama dengan PRU14 maka kestabilan politik tidak berlaku kerana kita harus akui bahawa kestabilan politik Malaysia harus ada satu parti Melayu yang dominan yang menjadi teras dan parti-parti bukan Melayu sebagai sokongan bagi mengukuhkan.Tapi sekiranya berlaku perpecahan yang jelas di antara parti-parti Melayu maka kestabilan politik tidak akan tercapai di Malaysia.Dan apabila kestabilan politik tidak tercapai akan memberi kesan yang buruk kepada kestabilan ekonomi, sosial dan sebagainya yang akan memberi kesan bukan sahaja kepada orang Melayu tetapi kepada keseluruhan penduduk Malaysia yang cintakan kesejahteraan dan kebahagiaan. Dan sekiranya berlaku perpecahan begitu maka kita akan menghadapi keadaan yang sama dengan pasca PRU 14 maka kita akan berada dalam keadaan yang tidak berpuas hati. Kita menunggu tetapi apakah yang kita tunggu itu?Jadi saya rasa atas asas penyatuan, parti Melayu dominan harus menjadi teras dan sokongan parti-parti lain itu akan menjadi pelengkap, bukan sahaja sama ada kepada Perikatan Nasional ataupun Pakatan Harapan, kita tidak memihak, asalkan itu membawa kepada yang selaras prinsipnya dengan Perlembagaan Persekutuan harus menjadi dasar dan sekiranya kita dapat jelmakan kematangan politik kita kepada pakatan sistem dua parti tetapi teras dan asasnya adalah Perlembagaan Persekutuan adalah sesuatu yang baik.Tetapi dalam keadaan sekarang saya rasa kerjasama Umno, Bersatu dan PAS itu adalah perlu dibentuk semula dengan prinsip yang tegas dan jelas dan dengan pembahagian-pembahagian yang adil.Dan Umno tidak boleh lagi merasakan sebagaimana keadaan struktur politik sebelum PRU14, Mei 2018, kerana keadaan telah mula berubah. Sekarang ini satu struktur baru sedang terbina, siapakah parti dominan, jadi selepas PRU15 nanti kita akan dapat lihat.Jadi kalaulah Umno masih beranggapan bahawa dia parti abang besar yang menguasai sebagaimana sebelumnya saya rasa andaian itu tidak begitu tepat, perlu diteliti sama-sama dan perwakilan Umno harus membuat keputusan yang benar-benar tepat demi kepentingan orang Melayu dan masyarakat Malaysia keseluruhannya.Kita tidak menafikan kepentingan bukan Melayu dan harus menerima kepentingan Melayu sebagaimana yang dinyatakan dalam Perlembagaan Persekutuan.Insya Allah, PRU15 akan membina satu wadah yang membina kebaikan, kebahagiaan dan kesejahteraan bagi kita semua.Kamarul Zaman: Dr Mohd. Noor, tetapi ini hanya akan berlaku sekiranya PAU 2020 ini membuat keputusan untuk menolak keputusan untuk memutuskan hubungan dengan Bersatu dalam PRU15, ya, apakah ini bermakna bahawa nasihat kepada para perwakilan Umno adalah untuk menolak usul bagi memutuskan hubungan dengan Bersatu dalam PRU15?Mohd Noor: Ya, dalam huraian yang agak panjang tadi, itulah rumusannya.Jadi perwakilan harus menolak bahawa Umno bersendirian tidak bersama dengan Perikatan Nasional, harus bersama-sama membina wadah perjuangan yang sama, prinsip yang sama, bukan untuk kepentingan Umno, bukan untuk kepentingan PAS, bukan untuk kepentingan Bersatu, tetapi untuk kepentingan seluruh rakyat Melayu Islam khususnya tanpa mengenepikan kepentingan orang-orang bukan Melayu.Ini kerana dengan kerjasama tiga parti utama itu dan tidak mengenepikan kepentingan Melayu dan parti-parti bukan Melayu maka kita akan berada dalam darjah kestabilan. Dan sekiranya parti politik tidak boleh membentuk kerjasama, dan saya berpesan kepada pengundi, undilah satu parti yang boleh membawa kepada kestabilan.Tapi kalau boleh PAU ini buat keputusan yang seperti Dr Kamarul cakap itulah, kita jangan bersendirian, bentuk kerjasama, tolak keputusan itu, kerana tidak memberi jaminan dan risikonya terlalu besar. Kalau ditakdirkan berlaku pertandingan tiga penjuru maka risiko yang diterima sama ada Umno, Bersatu atau PAS akan lebih besar.Dan sekiranya kita lihat dalam PRU14 berapa banyak kerusi yang PAS bertanding Umno bertanding dan Pakatan Harapan di bawah PKR bertanding memihak kepada pihak yang bukan menang mutlak tetapi menang kerana perpecahan yang berlaku. Perpecahan itu tidak memberikan kemenangan mutlak kepada yang benar-benar dapat sokongan besar tetapi kerana perselisihan undi yang kecil. Itu yang mungkin berlaku.Transkripsi ini adalah sebahagian webinar Pintar 5: Perhimpunan Agung Umno 2021: Ke Mana Hala Tuju Umno? anjuran Pertubuhan Intelektual Negara yang dikendalikan moderator Dr. Kamarul Zaman, seorang pensyarah UUM. * Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Kini Zahid tingkatkan tekanan terhadap ahli Umno pegang jawatan GLC

Pemimpin Umno yang dilantik sebagai ketua dan ahli lembaga syarikat berkaitan kerajaan (GLC) didesak untuk segera meletakkan jawatan mereka dalam usaha Ahmad Zahid Hamidi memisahkan Umno dari terus bersama kerajaan Perikatan Nasional (PN), MalaysiaNow difahamkan.Satu sumber dalaman Umno memaklumkan usaha tergesa-gesa beberapa orang kuat Zahid untuk berhubung secara peribadi dengan ratusan ahli Umno di seluruh negara yang memegang jawatan GLC di peringkat persekutuan dan negeri.“Beliau berharap kali ini, akan ada kesan domino selepas gagal mendapat sokongan ahli Parlimen Umno, Adun dan pemimpin bahagian melepaskan jawatan dalam GLC susulan pendirian yang diambil Jazlan,” kata sumber itu kepada MalaysiaNow, merujuk kepada Pengerusi Umno Kelantan Ahmad Jazlan Yaakub yang mengundurkan diri sebagai pengerusi Lembaga Minyak Sawit Malaysia (MPOB) Januari lalu.Sejak akhir tahun lalu, Zahid dan bekas presiden Umno Najib Razak mendesak ahli Umno untuk meletakkan jawatan GLC sebagai sebahagian usaha untuk menggulingkan Perdana Menteri Muhyiddin Yassin.Terdahulu, Umno berkaa semua lantikan GLC dalam kalangan Umno akan meletakkan jawatan pada bulan Ogos.Jawatan-jawatan dalam GLC memberikan kelebihan dan elaun kepada pemegangnya, ia digunakan oleh kerajaan-kerjaan yang ditubuhkan dalam negara bagi mengukuhkan kedudukan mereka selain memastikan kawalan dalam sektor ekonomi.Di bawah pentadbiran kerajaan Barisan Nasional, perdana menteri sebelum ini, Najib memiliki kawalan yang besar untuk memilih seseorang bagi memegang jawatan dalam GLC melalui portfolio beliau di kementerian kewangan yang sangat berpengaruh dalam syarikat-syarikat korporat.Penguasaan kerajaan terhadap badan korporat bagaimanapun hanya mengalami perubahan kecil di bawah kerajaan Pakatan Harapan walaupun janji reformasi disuarakan mereka sewaktu pilihan raya umum lalu, dengan kawalan GLC sebahagian besarnya dipindahkan ke Pejabat Perdana Menteri, puluhan individu yang dikaitkan dengan ahli-ahli politik dilantik ke jawatan kanan dalam kerajaan.Melalui syarikat pengurusan dana kerajaan Permodalan Nasional Berhad dan Khazanah Nasional, di mana kedua-duanya di bawah kawalan PMO, kerajaan memiliki beberapa entiti korporat terbesar dan paling menguntungkan termasuk beberapa buah bank, syarikat utiliti, minyak dan gas, selain syarikat-syarikat dalam sektor penjagaan kesihatan.Antara GLC persekutuan yang diketuai oleh ahli Umno ketika ini termasuk UDA Holding (Jalaluddin Alias), Syarikat Perumahan Negara Berhad (Hasbullah Osman), Perbadanan PR1MA Malaysia (Shahidan Kassim), Amanah Raya Berhad (Ramli Mohd Nor), Tenaga Nasional (Mahdzir Khalid), Pihak Berkuasa Kemajuan Pekebun Kecil Perusahaan Getah, Risda (Salim Sharif), Lembaga Getah Malaysia (Ahmad Nazlan Idris), Boustead Holding (Mohamed Khaled Nordin) dan MyIPO (Mohamad Alamin).Selain Jazlan yang meletakkan jawatannya di MPOB, Ahli Parlimen Pasir Salak Tajuddin Abdul Rahman telah dipecat dari Prasarana Malaysia pada Mei lalu susulan sidang media kontroversinya.“Kesemua syarikat ini mengawal berbilion ringgit dan puluhan ribu pekerja. Tidak ada jaminan mereka ini dapat dilantik kembali dalam syarikat-syarikat tersebut sekiranya ada perubahan kerajaan,” kata sumber Umno kepada MalaysiaNow.


Gerakan Tanah Air serah dokumen pendaftaran kepada RoS

Gerakan Tanah Air (GTA) berhasrat menggunakan lambang obor dalam Pilihan Raya Umum ke-15 (PRU15) sekiranya permohonan pendaftaran gerakan itu diluluskan Jabatan Pendaftaran Pertubuhan (RoS).
Jawatankuasa penaja GTA hari ini bertemu Ketua Pengarah RoS Mohd Nawardi Saad bagi menyerahkan dokumen berkaitan serta berbincang berhubung pendaftaran itu.
Pada 4 Ogos lepas, bekas perdana menteri Dr Mahathir Mohamad mengumumkan penubuhan GTA yang disertai empat parti iaitu Pejuang, Putra, Berjasa dan Iman.
"Bagi melayakkan GTA bertanding dalam PRU15 maka kita melakukan proses sewajarnya berdasarkan undang-undang dengan mendaftarkan gabungan politik ini kepada RoS," kata Dr Mahathir yang juga pengerusi penaja GTA dalam kenyataan yang dibacakan Ketua Setiausaha GTA Marzuki Yahya hari ini.
Dr Mahathir yang juga pengerusi Pejuang masih menjalani kuarantin di rumah selepas dibenarkan keluar dari Institut Jantung Negara (IJN) pada Ahad lepas. Beliau dimasukkan ke IJN selepas disahkan positif Covid-19 pada 31 Ogos lepas.
Presiden Pejuang yang juga Timbalan Pengerusi Penaja GTA Mukhriz Mahathir berharap permohonan pendaftaran bagi membolehkan GTA menyertai PRU15 nanti dapat pertimbangan sewajarnya daripada  RoS.
Mukhriz berkata GTA menawarkan kepada rakyat satu gabungan baharu yang setanding dengan gabungan sedia ada seperti Barisan Nasional (BN), Perikatan Nasional (PN) dan Pakatan Harapan (PN).
"Persediaan menghadapi PRU15 sedang berjalan dan parti-parti gabungan bergerak bersama dengan berkongsi kekuatan masing-masing," katanya.


Nazri isytihar kembali sokong Muhyiddin

Ahli Parlimen Padang Rengas Nazri hari ini berkata beliau kembali menyokong Perdana Menteri Muhyiddin Yassin selepas beberapa kali mengkritik Presiden Umno Ahmad Zahid Hamidi.Nazri berkata kepada Astro Awani hari ini bahawa beliau mengumumkan sokongannya kepada Muhyiddin.“Dengan keputusan ini, penarikan sokongan yang saya buat sebelum ini terbatal,” kata Nazri yang kini berada di Eropah kepada saluran televisyen itu menerusi telefon.Keputusan beliau itu diambil selepas Ahli Parlimen Machang Ahmad Jazlan Yaakub mengumumkan beliau tidak lagi menyokong Perikatan Nasional yang diketuai Muhyiddin Yassin ketika kempen Zahid dimulakan untuk berhenti menyokong kerajaan.Bulan lalu, Nazri memberitahu MalaysiaNow beliau telah ditipu oleh Zahid untuk menarik sokongannya terhadap PN, mendakwa langkah itu didalangi Zahid namun malangnya beliau sendiri gagal menarik sokongannya terhadap PN.“Dia (Zahid) yang merancang lepas tu dia sendiri tak tarik diri, dia tipu kalau tidak kenapa saya nak tarik diri takde sebab. Saya memang rasa saya ditipu,” katanya.Beliau kini menjelaskan pendiriannya mengikut keputusan perhimpunan agung parti itu awal tahun ini yang memutuskan kekal bersama kerajaan PN hingga Pilihan Raya Umum ke-15.“Jadi saya ikut parti punya keputusan saya orang parti jadi saya ikutlah,” katanya.


Sela masa dos kedua AstraZeneca dipendek dari 9 ke 6 minggu

Tempoh penerima dos pertama vaksin Covid-19 AstraZeneca menerima suntikan dos kedua kini dipendekkan kepada enam minggu berbanding sembilan minggu sebelum ini.Menteri Kesihatan Khairy Jamaluddin ketika mengumumkan perkara itu berkata pelaksanaan memendekkan tempoh itu akan bermula 1 Oktober.“Ia adalah untuk memberi kemudahan kepada mereka yang sudah mendapat dos pertama AstraZeneca, mereka boleh terima dos kedua selepas enam minggu,” katanya pada sidang media perkembangan Covid-19 di Putrajaya hari ini.Pada Jun, kementerian kesihatan (KKM) memendekkan tempoh pemberian dos pertama dan kedua vaksin AstraZeneca dari 12 minggu kepada sembilan minggu.Sebelum ini, penerima vaksin itu terpaksa menunggu lebih lama bagi pemberian dos kedua selepas menerima dos pertama berbanding vaksin jenis lain.Mengenai kes “Long Covid” (simptom selepas sembuh Covid) yang terpaksa masuk semula ke unit rawatan rapi (ICU), Khairy berkata memang terdapat kes pesakit yang hadir semula ke hospital setelah dibenarkan keluar hospital.Bagaimanapun, katanya tiada peningkatan ketara bagi kemasukan semula ke ICU dalam kalangan pesakit “Long Covid” dalam tempoh dua minggu kebelakangan ini.Dia berkata tiada klasifikasi khusus kematian akibat gejala “Long Covid” kerana kematian direkodkan berdasarkan kepada punca kematian.“Beberapa kajian sedang dijalankan bagi mengetahui dengan lebih lanjut isu ini dan keputusan kajian akan diumumkan apabila kajian selesai,” katanya.


Silibus sekolah tidak boleh ditukar setiap tahun, kata menteri pendidikan

Silibus pembelajaran yang dibangunkan Kementerian Pendidikan (KPM) mempunyai kitaran dan tidak boleh diubah sesuka hati setiap tahun, kata Menteri Kanan Pendidikan Radzi Md Jidin.
Beliau berkata penghasilan sesuatu silibus juga memerlukan proses kajian mendalam yang melibatkan banyak pakar dan guru berpengalaman serta berkebolehan.
“Ini bukan silibus Radzi Jidin. Saya ingin jelaskan silibus yang digunakan hari ini bermula pada 2017 dan untuk bina silibus itu, telah ada perbincangan sebelum itu lagi.
“Jika silibus ditukar secara kerap, cikgu-cikgu serta murid-murid akan menghadapi kesukaran nak sesuaikan diri dengan silibus baharu. Jadi apa yang berlaku selama ini (silibus), apabila selesai satu pusingan maka penilaian akan dibuat untuk melihat keberkesanan silibus tersebut,” katanya kepada pemberita selepas melancarkan Inisiatif Reading Progress di Shah Alam hari ini.
Radzi berkata demikian mengulas soalan pemberita mengenai isu silibus matematik yang dibangkitkan seorang guru matematik Mohd Fadli Mohamed Salleh di media sosial yang dikatakan terlalu tinggi dan tidak selaras dengan kemampuan murid untuk memahami dan menguasainya.
Beliau berkata jika seseorang murid masuk Tahun Satu dengan silibus tersebut, mereka akan habiskan Tahun Enam dengan pendekatan silibus sama.
Menurut Radzi, KPM tidak pernah menutup ruang kepada guru untuk memberikan sebarang pandangan malah beliau sendiri turun padang bertemu guru bagi menyelesaikan sesuatu isu termasuk isu beg berat dalam kalangan murid.
“Banyak transformasi kita buat di kementerian (KPM) hasil berbincang dan dapat maklum balas daripada guru dan pihak yang terlibat. Untuk kata kita (KPM) tidak mendengar pandangan daripada guru, saya rasa itu tidak tepat,” katanya.
Mengulas mengenai dakwaan berlaku penyelewengan di kementeriannya, beliau berkata pihaknya terbuka mengenainya dan Ketua Setiausaha KPM Yusran Shah Mohd Yusof telah mengambil tindakan seperti arahannya supaya membuat laporan kepada Suruhanjaya Pencegahan Rasuah Malaysia (SPRM).
“Kami terbuka, tidak ada apa yang saya nak khuatirkan sebab itu KSU telah mengambil tindakan seperti yang diarahkan sebab kita nak pastikan imej KPM baik. Mesej kita setiap sen duit rakyat mesti dikembalikan kepada rakyat sangat mudah.
“Saya berada di sini, menjalankan khidmat negara. Saya tidak ada tujuan lain, ada tuduhan SPRM pergilah siasat apa yang ada di sana (KPM),” katanya.


Amacan cuaca sejuk hampir 30 negeri di AS

Amaran cuaca sejuk dikeluarkan di 29 negeri di Amerika Syarikat (AS) dengan lebih 65 juta rakyat akan mengalami kesejukan yang melampau.
Ribut beserta salji dan hujan lebat dijangka melanda sebahagian besar kawasan utara AS minggu ini, Xinhua memetik laporan CBS News pada Rabu.
Rakyat AS diminta bersiap sedia untuk menghadapi salji, hujan batu, angin kencang dan kemungkinan banjir kilat.
Cuaca ekstrem dijangka menganggu perjalanan dan mengakibatkan bekalan elektrik terputus di kebanyakan wilayah.
Lebih 1,400 penerbangan yang dijadualkan pada Rabu di AS telah dibatalkan, kebanyakannya membabitkan Minneapolis, Denver dan Detroit, menurut laman sesawang penjejakan FlightAware.


7 terbunuh dalam kejadian tembakan di Georgia, AS

Tujuh terbunuh dan sekurang-kurangnya dua cedera dalam kejadian tembakan di kawasan metropolitan Atlanta, Georgia, pada Selasa, lapor agensi Xinhua.Di daerah Cherokee, seorang suspek berjaya melarikan diri setelah menembak mati tiga mangsa dan mencederakan dua yang lain di sebuat pusat urut Young’s Asian Massage Parlor berdekatan Acworth, kira-kira 50 kilometer di barat laut Atlanta City, lapor The Atlanta Journal-Constitution.Beberapa jam kemudian, Ketua Polis Atlanta Rodney Bryant mengesahkan empat wanita, semuanya dipercayai warga Asia, ditembak dan dibunuh di dua rumah urut berasingan di Piedmont Road, Atlanta.Bryant berkata siasatan masih di peringkat awal.“Masih terlalu awal untuk mengaitkan kedua-dua kes,” katanya.


Perbicaraan Depp-Heard: Dedahkan sisi baru persepsi keganasan rumah tangga?

Perbicaraan saman fitnah pelakon terkenal Hollywood, Johnny Depp terhadap bekas isterinya, Amber Heard yang bermula sejak 11 April lalu diwarnai dengan komen dan pandangan yang berbelah bagi dalam kalangan mereka yang mengikuti prosiding di mana satu kumpulan menyokong Depp dan Heard pula disokong satu kumpulan lain.Di media sosial, penyokong mereka berdua dicerminkan melalui pelbagai tanda pagar termasuk #justiceforjohnnydepp, #johnnydeppisinnocent dan #istandwithamberheard.Bagaimanapun, sokongan pengguna internet yang menyebelahi Depp memberikan satu petanda penting dalam kes sedemikian yang biasanya simpati akan didominasi pihak wanita sebagai mangsa penderaan domestik.Perbicaraan itu juga berlangsung pasca gerakan “MeToo”, di mana ramai wanita mendedahkan mereka menjadi mangsa keganasan dan gangguan seksual.Gerakan Me Too dipopularkan oleh pelakon Alyssa Milano yang membuka kisahnya diganggu secara seksual oleh penerbit Hollywood, Harvey Weinstein.Ia menimbulkan persoalan apakah selepas ini sukar untuk masyarakat menerima testimoni atau kesaksian daripada pihak wanita berhubung keganasan rumah tangga.Bercakap kepada MalaysiaNow, Jernell Tan daripada All Women’s Action Society (Awam) berkata, pihaknya tidak menjangkakan banyak perubahan berlaku memandangkan situasi tersebut sudah lama berakar dalam masyarakat.“Trivialisasi, penafian dan menyalahkan mangsa dalam mendepani pengalaman mangsa wanita oleh orang awam sudah lama berlaku, malah sebelum kemunculan testimoni Depp yang mendakwa keganasan rumah tangga terhadap dirinya.“Perkara sama terpakai kepada anggapan bahawa keganasan berasaskan jantina (terutamanya rogol) adalah dakwaan palsu yang dibuat oleh wanita dan kanak-kanak perempuan, yang berdasarkan mitos lama ‘wanita pembohong’ dan lebih kerap memburukkan mangsa,” katanya kepada MalaysiaNow.Depp yang juga pelakon utama francais filem “Pirates of The Caribbean” memfailkan saman fitnah sebanyak AS$50 juta terhadap Heard selepas wanita itu menuduhnya melakukan keganasan rumah tangga pada 2016, beberapa hari selepas beliau memfailkan perceraian.Sementara Heard juga turut menyaman balas sebanyak AS$100 juta, terhadap Depp mendakwa bekas suaminya itu mencemarkan nama baiknya dengan menggelarnya sebagai penipu.Tan berkata persepsi yang mengaitkan wanita sebagai mangsa dalam kes rumah tangga itu dibentuk oleh realiti semasa yang menjadikan golongan itu lebih terdedah sebagai mangsa.Menurut Tan, sistem patriarki mengakibatkan keganasan terhadap kanak-kanak perempuan dan wanita diabsahkan sebagai cara untuk mengawal sikap mereka.Namun, tambahnya, sistem itu bukan hanya memberikan kesan terhadap wanita sahaja.“Patriarki yang sama ini juga memudaratkan lelaki, yang mana mereka dihukum sekiranya mereka gagal mematuhi spektrum tingkah laku maskulin yang sempit membabitkan kekuatan fizikal, penguasaan dan tidak mudah terkesan.“Bahkan, lelaki yang menjadi mangsa keganasan berasaskan jantina secara umumnya mengalami stigma yang lebih tinggi, pengasingan dan penganiayaan oleh pihak ketiga akibat daripada ini. Ia menghalang usaha mencari bantuan dan seterusnya menjejaskan kesejahteraan mereka.”Sharifah Fatimah Al Attas, pakar sosiologi Universiti Islam Antarabangsa berkata, idea maskuliniti yang menjangkakan lelaki sewajarnya menjadi kuat dan tidak mungkin wanita boleh mendera lelaki sememangnya tertanam dalam masyarakat.“Kes tersebut menunjukkan bahawa lelaki berpotensi menjadi mangsa keganasan domestik, dan ia menjadi peringatan kepada masyarakat.“Walaupun lelaki yang menjadi mangsa, kita kena ambil pendirian untuk mempercayai mangsa,” katanya kepada MalaysiaNow.Katanya, kes ini juga menunjukkan bagaimana masyarakat memberi respon terhadap isu tersebut dan naratif yang terbentuk.“Ia terkait dengan bagaimana jangkaan kita terhadap sikap mangsa. Mereka tidak akan selalu bersikap atau kelihatan sama.“Individu yang melalui trauma, akibat daripada penderaan tersebut mereka mungkin tidak akan memberi respon yang kita sangkakan,” katanya.Peguam Mohd Ridhwan Husin yang berpengalaman mengendalikan kes-kes syariah berkata, tiada layanan berbeza antara jantina berhubung keganasan domestik, namun katanya lelaki yang membentuk 21% mangsa keganasan domestik mempunyai ego, yang menyebabkan mereka tidak melaporkan kes tersebut.“Bentuk-bentuk keganasan termasuk fizikal, emosi, ekonomi, seksual dan sosial dan kesemua ini termaktub dalam undang-undang dalam negara.“Dalam aspek perlindungan untuk keganasan rumah tangga, ia boleh didapati mana-mana pihak tanpa mengira jantina.“Mangsa boleh mendapatkan perintah perlindungan sementara atau perintah perlindungan kekal bagi menghalang pemangsa terus menjadikan mereka objek keganasan,” katanya kepada MalaysiaNow.Ridhwan yang juga penolong setiausaha agung Persatuan Peguam Syarie Malaysia berkata, keganasan rumah tangga tidak terhad kepada suami isteri malah boleh membabitkan kanak-kanak dan orang tua.Selain Akta Keganasan Rumah Tangga, pasangan Islam boleh mendapatkan perintah injuksi di mahkamah syariah.Tan pula menambah, testimoni Depp itu mampu menjadi instrumental dalam mengetengah dan mengabsahkan pengalaman mangsa lelaki yang sekian lama tidak diambil berat.“Ia akan menjadi langkah pertama dalam mewujudkan ruang selamat (safe space) untuk semua mangsa tanpa mengira jantina.”Walaupun ada pihak yang akan menggunakan testimoni tersebut untuk menjustifikasikan pendirian misoginistik mereka, Tan menegaskan yang statistik sedia ada yang menunjukkan ramai wanita menjadi mangsa menjadikan pendirian itu sukar diterima oleh majoriti.Justeru, penting untuk perbincangan awam, pendidikan dan kesedaran terhadap isu tersebut mengekalkan kesimbangan dalam menjadi multidimensi dan inklusif.Ridhwan pula berkata, perbicaraan tersebut mungkin tidak memberikan impak kepada kes-kes keganasan domestik terhadap lelaki di Malaysia, ekoran stigma “takut bini” yang terlalu menebal dalam kalangan anggota masyarakat.“Secara adatnya mentaliti dan emosi lelaki Malaysia masih berpandangan bahawa dipukul atau mengaku dipukul isteri ialah sesuatu yang tidak munasabah. Walaupun dipukul, mereka akan dipandang lemah.“Kes Johnny Depp akan menjadi satu kes yang menghiasi kes keganasan domestik namun tidak membawa sebarang impak,” katanya.Tambah Ridhwan, penderaan terhadap lelaki lebih membabitkan aspek ekonomi, emosi dan seksual, sementara apa yang ditumpukan pada perbicaraan Depp lebih kepada penderaan fizikal.Sharifah Fatimah menegaskan, kes tunggal yang menjadi bualan orang seperti kes Johnny Depp dan Amber Heard tidak bermakna ia harus menjadi piawaian kepada semua kes keganasan domestik kerana kes-kes tidak mempunyai dinamik sama.“Hanya kerana ada satu wanita yang menipu tentang keganasan, tidak bermakna semua wanita akan menipu dalam kes ini.“Peranan masyarakat secara umum, sama ada kita memberi sokongan sebagai ahli keluarga mangsa atau pembuat dasar, bertanggungjawab memastikan jika mangsa keganasan rumah tangga mencari sokongan atau bantuan, mereka akan dipercayai tanpa mengira latar belakang,” katanya.


Kes ‘periuk memanggil cerek hitam’

Saya merujuk kepada laporan media di mana Anwar Ibrahim berkata Muhyiddin Yassin sepatutnya tahu bahawa membuat kenyataan umum yang cenderung hanya mengapi-apikan dan membangkitkan perasaan jahat semasa Pilihan Raya Umum (PRU15) tahun lepas adalah sesuatu yang memang tidak diingini.
Perdana menteri merujuk kepada kenyataan Muhyiddin bahawa semasa kempen PRU15, Anwar menerima RM15 juta kerana berkhidmat sebagai penasihat ekonomi Selangor.
Sebenarnya, saya memang tidak boleh menahan perasaan "terhibur" dengan jawapan Anwar terhadap kenyataan pembelaan Muhyiddin.
Anwar sepatutnya menjadi orang terakhir yang menuduh orang lain mengipaskan sentimen untuk meningkatkan popularitinya.
Sejak beliau dipecat daripada jawatan timbalan perdana menteri pada tahun 1998, Anwar meniupkan sentimen untuk merealisasikan impian lamanya untuk menjadi perdana menteri.
Sebagai contoh, Anwar menuduh bekas perdana menteri Dr Mahathir Mohamad terlibat dengan rasuah dan memperkayakan keluarganya – dakwaan yang masih dibuatnya sehingga kini.
Tetapi di sebalik dakwaan mempunyai "kotak bukti", sehingga kini sebagai perdana menteri yang mempunyai akses kepada dokumen sulit, beliau tidak dapat mengemukakan secebis bukti pun untuk menyokong dakwaannya.
Itu semua hanya tin kosong dan menjaringkan mata politik murahan.
Bukankah membuat dakwaan tidak berasas untuk mencemarkan nama baik lawan politik anda sama seperti mengapi-apikan sentimen?
Atau adakah terdapat dua set standard – satu untuk lawan politiknya dan satu untuk dirinya sendiri?
Bukankah Anwar orang yang sama yang memburukkan Najib Razak menjelang PRU15?
Apakah Anwar sudah lupa lagu yang menarik dari "Hoi hoi ya hoi" yang beliau dan penyokongnya nyanyikan dengan riang di ceramah dan video TikTok tentang betapa korupnya Najib dan seangkatan dengannya?
Malah, lihat apa yang telah berlaku sekarang? Beliau bergantung pada kuasa melalui "benang halus" dengan Umno, sebuah parti yang dicemuhnya sebagai kleptokrasi pada masa lalu.
Beliau juga menjadikan Presiden Umno Ahmad Zahid Hamidi sebagai timbalannya walaupun beliau menghadapi lebih 40 pertuduhan rasuah yang ganjil.
Tambahan pula, Anwar nampaknya tunduk kepada tekanan untuk membebaskan Najib untuk menenangkan Umno agar kekal sebagai perdana menteri.
Jika lagu "Hoi hoi ya hoi" bukan cara untuk membakar sentimen, maka tentulah "babi boleh terbang".
Jadi, sebelum beliau menuduh orang lain mengapi-apikan sentimen, Anwar harus melihat ke cermin dan membuat muhasabah diri.
Jika tidak, ia akan menjadi kes "periuk memanggil cerek hitam".
Azura Mohd Isham adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow.


Kes saman AS$8 bilion 1MDB terhadap Najib digantung sehingga kes jenayah selesai

Prosiding kes saman sivil AS$8 bilion oleh 1Malaysia Development Berhad (1MDB) dan empat anak syarikatnya terhadap Najib Razak dan tujuh individu lain digantung sementara sehingga perbicaraan kes jenayah bekas perdana menteri itu berkaitan 1MDB diputuskan oleh Mahkamah Tinggi.Peguam Muhammad Shafee Abdullah, yang mewakili Najib, ketika ditemui pemberita berkata ini kerana pihak-pihak terlibat telah mencapai persetujuan untuk menggantung prosiding kes saman sivil tersebut.“Oleh itu, permohonan Najib untuk menggantung prosiding kes saman sivil itu ditarik balik,” kata peguam itu selepas prosiding dalam kamar Pesuruhjaya Kehakiman Mahkamah Tinggi Atan Mustaffa Yussof Ahmad.Perkara itu disahkan peguam DP Naban yang mewakili 1MDB dan anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited, yang sebelum ini dikenali sebagai 1MDB Global Investments Limited selaku plaintif.Hari ini sepatutnya ditetapkan untuk mendengar permohonan Najib untuk menggantung prosiding kes saman tersebut. Kesemua syarikat itu memfailkan saman pada 7 Mei 2021 dengan menamakan Najib, bekas pengarah kewangan 1MDB Terrence Geh Choh Heng, bekas peguam 1MDB Jasmine Loo Ai Swan, bekas pengarah eksekutif 1MDB Casey Tang Keng Chee, bekas ketua pengarah pelaburan Vincent Beng Huat Koh, bekas ketua pegawai operasi Radhi Mohamad, bekas pengarah pelaburan Kelvin Tan Kay Jim dan bekas ketua pegawai eksekutif SRC International Sdn Bhd Nik Faisal Ariff Kamil sebagai defendan.Saman itu antara 22 saman sivil yang difailkan untuk menuntut lebih AS$23 bilion bagi pihak 1MDB dan bekas anak syarikatnya, SRC International Sdn Bhd terhadap beberapa individu yang didakwa terbabit dalam skandal kewangan itu.Menerusi writ saman itu, kesemua plaintif antara lain mendakwa defendan melakukan pecah amanah, melanggar kewajipan staturori, menyalahgunakan kuasa, berkonspirasi serta menyeleweng dana 1MDB.Najib, 68, yang juga ahli Parlimen Pekan, kini sedang dibicarakan atas empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Najib juga sedang dibicarakan bersama-sama bekas ketua pegawai eksekutif 1MDB Arul Kanda Kandasamy atas dakwaan meminda laporan audit akhir 1MDB.


Kerajaan kutip lebih RM400 juta cukai perkhidmatan digital

Kerajaan sehingga kini berjaya mengutip RM428.07 juta daripada penyedia perkhidmatan digital selepas cukai perkhidmatan digital dikuatkuasakan awal tahun ini, kata Timbalan Menteri Kewangan I Abd Rahim Bakri.Beliau berkata antara penyedia perkhidmatan digital popular dikenakan cukai itu termasuk Netflix, Amazon, pengiklanan di platform media sosial seperti Facebook dan Instagram serta aplikasi dan permainan di telefon pintar.“Ini adalah sumber hasil baru negara dan akan ditingkatkan di masa hadapan. Kutipan ini bukan sahaja dikenakan kepada penyedia perkhidmatan digital tempatan malah kita telah mulakan usaha untuk mengenakan cukai kepada penyedia perkhidmatan digital asing,” katanya ketika menggulung perbahasan Rang Undang-undang Cukai Perkhidmatan (Pindaan) 2020 pada persidangan Dewan Negara hari ini.Isu berkaitan kutipan hasil cukai itu dibangkitkan Senator N. Balasubramaniam pada sesi perbahasan rang undang-undang berkenaan.Mengenai bayaran balik Cukai Barang dan Perkhidmatan (GST), Abd Rahim memaklumkan sebahagian besar tuntutan telah dibayar dan kira-kira RM1.87 bilion masih belum dibayar disebabkan beberapa perkara yang perlu diselesaikan.Selain itu, katanya Jabatan Kastam Diraja Malaysia (JKDM) sentiasa melaksanakan audit lapangan sebagai usaha memastikan pembayar cukai membayar jumlah cukai sepatutnya dan mengelak berlaku ketirisan.Kaedah itu juga, kata beliau, menjamin kerajaan dapat mengutip jumlah cukai sebenar.


Pasangan disyaki hina Islam didakwa esok

Wanita yang didakwa menghina agama Islam di sebuah kelab komedi di Taman Tun Dr Ismail, Kuala Lumpur akan didakwa di Mahkamah Sesyen Siber, esok.
Setiausaha Polis Malaysia Noorsiah Mohd Saaduddin, berkata kertas siasatan berhubung kes itu telah dirujuk kepada Pejabat Peguam Negara hari ini.
"Polis mendapat arahan untuk menuduh wanita itu mengikut Seksyen 298A Kanun Keseksaan (atas alasan agama menyebabkan suasana tidak harmoni, perpecahan atau permusuhan, benci-membenci atau niat jahat).
“Tempoh reman ke atas suspek wanita itu yang tamat hari ini akan disambung sehingga esok," katanya dalam kenyataan hari ini.
Turut didakwa esok adalah teman lelaki wanita itu yang akan dituduh mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan atau perkhidmatan rangkaian.
Lelaki itu ditahan reman tiga hari bermula 11 Julai hingga 13 Julai.
Terdahulu, sebuah video berdurasi 54 saat tular di media sosial, minggu lepas, wanita itu mendakwa dirinya beragama Islam serta telah menghafaz 15 juzuk al-Quran lalu menanggalkan baju kurung dan tudungnya hingga mendedahkan aurat.
Perbuatannya itu telah mendapat sorakan dan gelak tawa dalam kalangan penonton kelab berkenaan.


PN menang besar jika pertembungan 3 penjuru dalam PRU15, kata kajian

Sebuah kajian mendapati kerajaan Perikatan Nasional (PN) mempunyai kelebihan untuk menang pada Pilihan Raya Umum ke-15 (PRU15) sekiranya berlaku pertandingan tiga penjuru dengan Barisan Nasional (BN) dan Pakatan Harapan (PH).Menurut Ketua Penyelidik Makmal Forensik Elektoral UKM Mohd Fuad Mat Jali, dapatan kajian yang dilakukan menunjukkan 40% daripada pengundi menyatakan PN akan memenangi sekiranya berlaku pertandingan tiga penjuru di mana-mana kerusi berbanding dengan BN dan PH, masing masing 13% dan 11%.“Jangkaan ini juga dinyatakan oleh pengundi daripada Bumiputera Sabah iaitu 51% dan diikuti kaum Melayu (48%) dan Bumiputera Sarawak (35%). Manakala kaum India hanya 32% dan kaum Cina 23% sahaja.“Kumpulan umur 21 hingga 39 tahun merupakan kumpulan umur yang paling ramai (43.5%) menyatakan parti PN boleh menang dan diikuti kumpulan umur 60 tahun ke atas secara purata 41% dan kumpulan 40 hingga 59 tahun dengan purata 39%,” katanya dalam satu kenyataan.Kajian itu juga mendapati 42% pengundi inginkan PN untuk terus memegang tampuk pemerintahan negara, diikuti BN (13%) dan PH (11%).Fuad berkata, kajian tersebut menggunakan panggilan telefon yang membabitkan 4,864 pengundi yang dipilih berasaskan data pemilih setakat suku ketiga tahun lalu dan sampel diambil dari 83 kawasan Parlimen seluruh Malaysia dan dijalankan dari 7 hingga 10 Februari lepas.Menurut Fuad, kajian itu turut mengukur populariti pemimpin utama ketiga-tiga blok politik dengan Perdana Menteri Muhyiddin Yassin mengatasi pemimpin lain seperti Ketua Pembangkang Anwar Ibrahim dan Presiden Umno Ahmad Zahid Hamidi.“Hasil kajian kajian mendapati bahawa Muhyiddin Yassin yang paling mereka sukai dengan 55%, diikuti oleh Anwar Ibrahim (8%). Zahid dan bekas perdana menteri, Najib Razak masing-masing mendapat 2%.“Dari segi Umur, semua kategori umur menyukai Muhyiddin. Didapati peringkat umur 60 tahun dan ke atas paling tinggi menyukai Muhyiddin dengan purata 58.3%. Bagi umur 21 hingga 39 tahun sebanyak 56.5% dan peringkat umur 40 hingga 59 tahun dengan peratusan 56%,” tambahnya.Katanya, kemunculan Muhyiddin hampir setiap hari di kaca televisyen sambil berdoa memohon kemakmuran negara dan rakyat dirasakan menjadi antara sebab rakyat menyukai beliau.Fuad memberitahu, meskipun media sosial amat mempengaruhi pengundi, media elektronik masih dipercayai pengundi dalam menyebarkan maklumat tentang polisi negara dan isu-isu semasa.Majoriti responden juga menyatakan akan turun mengundi pada PRU15 akan datang.“Akhirnya satu persoalan timbul dalam kajian ini di mana terdapat 30% responden tidak mahu menjawab. Siapakah mereka ini, adakah pengundi atas pagar atau sengaja tidak mahu menjawab atau dah selesa dengan keadaan sekarang.“Inilah antara persoalan yang cuba dicari jawapannya apabila kajian tahap atau fasa 2 yang akan dijalankan sebelum PRU15,” katanya.


Akhbar Cina buat pindaan ucapan 'gelombang hijau' Guan Eng

Akhbar berbahasa Cina, China Press memaklumkan pihaknya sudah meminda petikan laporan berita Lim Guan Eng, mengenai ucapan kontroversi pengerusi DAP itu di mana beliau memomokkan kebebasan beragama dan penafian hak asasi orang bukan Islam sekiranya berlaku pertukaran kerajaan di Pulau Pinang selepas Pilihan Raya Negeri (PRN) akan datang.
Akhbar itu dalam satu kenyataan yang diterbitkan hari ini, berkata selepas "mendengar semula" rakaman ucapan Lim, pihaknya membuat pindaan kepada petikan tersebut dengan menggantikan perkataan “tokong" kepada "kuil India” dan mengeluarkan perkataan “Buddha”.
Semakan ke atas laporan yang dipinda menunjukkan perkataan "kuil" dipinda kepada "kuil India".
Sementara itu, akhbar berkenaan juga menerbitkan ucapan Lim secara verbatim, yang mengekalkan banyak serangannya terhadap "gelombang hijau" dan tuduhan berkaitan menafikan hak bukan Islam dan pemusnahan rumah ibadat.
Ucapan yang diterbitkan itu juga mengekalkan bahagian di mana Lim menggambarkan Pulau Pinang sebagai China di zaman Dinasti Ming yang sedang berdepan serangan tentera Manchu.
Pindaan itu dibuat selepas Lim mendapat kecaman atas ucapannya, yang antara lain memberi amaran kepada pengundi Pulau Pinang tentang "gelombang hijau", satu ungkapan untuk menggambarkan pencapaian Perikatan Nasional (PN) dan parti Islam itu pada pilihan raya umum tahun lalu.
Rentetan itu, beberapa laporan polis juga dibuat terhadap pemimpin DAP itu, menggesa tindakan diambil kerana membangkitkan sentimen perkauman dan agama.
Berikut ialah terjemahan ucapan Lim, yang diterbitkan secara verbatim menurut China Press:
"Di Pulau Pinang, kita boleh menikmati kebebasan untuk upacara keagamaan yang sangat berharga, terutama sekarang dengan Gelombang Hijau. Gelombang Hijau sangat berbahaya, jika kita tidak berhati-hati, Gelombang Hijau bukan sahaja boleh mengeksploitasi hak asasi rakyat, tetapi juga melucutkan hak asasi anda.
“Secara mudahnya, sekarang ini mengikut kaedah mereka, kita hendak pergi konsert, orang muda tidak dibenarkan ke konsert.
"Jacky Cheung nak datang ke Kuala Lumpur, mujur ada Kerajaan Perpaduan, kalau tidak, kena pergi Singapura untuk tengok (konsert). Tapi selagi Pulau Pinang masih kekal sama, konsert boleh diteruskan seperti biasa.
"Di sini, terdapat ramai lelaki dan wanita yang kacak dan cantik, sama ada seorang pendandan rambut lelaki atau wanita memotong rambut anda. Tetapi dengan Gelombang Hijau ini, lelaki tidak boleh memotong rambut wanita, dan wanita tidak boleh memotong rambut lelaki. Tetapi di Pulau Pinang, gunting rambut masih boleh dilakukan seperti biasa.
"Kita orang muda nak sihat dan kekalkan bentuk badan, jadi bila nak bersenam kita pakai seluar pendek. Tapi Gelombang Hijau kata kita tak boleh pakai seluar pendek, walaupun di kedai sendiri. Saya lihat pada masa hadapan anda akan kena juga pakai baju bila mandi. Tapi di Pulau Pinang masih macam biasa.
"Ada juga orang... saya tak berjudi... tapi ada yang nak berjudi, nak beli tiket loteri, ini kebebasan awak. Mereka kata tak boleh. Tapi di Pulau Pinang, awak masih boleh membelinya seperti biasa.
"Selain itu, saya harus mengakui, jika anda ingin menghilangkan tekanan dan berehat dengan meminum beberapa gelas, adakah itu salah? Di sana mereka mengatakan anda tidak boleh minum, tetapi selagi Pulau Pinang masih kekal sama, anda masih boleh minum seperti biasa.
“Lebih penting, dalam Gelombang Hijau ini, mereka melihat kuil kamu dengan rasa tidak senang, terutama kuil India, ‘kuil’, jika mereka tidak suka apa yang mereka lihat, mereka akan memusnahkannya, tidak benarkan kamu bersembahyang.
“Tapi ingat, selagi Pulau Pinang masih kekal sama, rakyat masih boleh bersembahyang.
“Jadi, patutkah kita melindungi Pulau Pinang? Jangan lupa, Gelombang Hijau melihat pembangunan kita. Mereka mahu mengambil Pulau Pinang semula, mereka mahu melenyapkan Pulau Pinang, mereka mahu kita jadi orang Pulau Pinang, mereka mahu kita jadi apa saja, mereka mahu anda jadi rakyat Kedah, adakah anda mahu itu?
“Oleh kerana kita rakyat Pulau Pinang, kita mahu beri amaran kepada Gelombang Hijau bahawa orang Pulau Pinang tidak benarkan tentera Hijau masuk, kerana kita rakyat Pulau Pinang sebenar, kita bukan Wu Sangui, mereka yang sedia menyokong Gelombang Hijau adalah pengkhianat; mereka yang menyokong Gelombang Hijau adalah pemberontak; mereka yang menyokong Gelombang Hijau akan dikutuk, mengkhianati nenek moyang mereka, dan reputasi mereka akan busuk selama berabad-abad. Betul kan? Kerana kita rakyat Pulau Pinang."
Ucapan Lim Guan Eng dalam tulisan Cina seperti yang diterbitkan China Press:
“在槟城能享有自由空间，进行宗教仪式，这是非常珍贵的，尤其是现在有青色浪潮，青色浪潮很危险，如果你不小心的话，青色浪潮不是单单可以剥削你的权力，也可以把基本权力剥夺。
简单来说，现在根据他们方式，我们要听演唱会，年轻人要听演唱会不准许，张学友要来吉隆坡，幸亏是团结政府，如果不是的话，你们还是要跑去新加坡听。可是如果槟州还在的话，演唱会照常。
这里有很多俊哥美女，叫男理发师还是女理发师帮你们剪，可这些青色浪潮，男的不能剪女的，女的不能剪男的，在槟城照样剪。
我们年轻人要健康，保持我们的身材，要健康身材，所以要运动的时候穿短裤，这些青色浪潮不可穿短裤自己店也不可穿，我看以后冲凉你也要穿衣服。可是有在槟城，照样穿。
还有一些人，我不赌的，但有一些人要赌要买万字，这是你们自由权力，他们说不可以，在槟城照样来呀。
还有，小弟要承认，如果要减压、轻松一下，喝两杯，有错吗?那边说不可以喝，但是如果槟城还在，照样喝。
更重要的是，在这青色浪潮，看你的庙不顺眼，尤其是对付我们那些印度庙，kuil呀，看不顺眼，就跟你拆，不让你拜，记得，槟城还在，照样拜…
所以我们要不要保护槟城？不要忘记，这些青色浪潮看我们的发展不甘愿，要把槟城拿回来，要把槟城灭掉，你们要做槟城人，要你们做什么人，要你们做吉打人，你要不要？
因为我们是槟城人，我们要跟青色浪潮讲，槟城人不允许引青兵入关啊，因为我们是有正义的槟城人，我们不是吴三桂啊，那些准备支持绿色浪潮，汉奸一个；那些支持绿色浪潮，反骨仔；那些支持绿色浪潮，会被咒，出卖祖先，遗臭万年。对不对？因为我们是槟城人。”


RoS umum keputusan permohonan pinda perlembagaan Umno selewatnya 16 Julai

Keputusan Jabatan Pendaftaran Pertubuhan Malaysia (ROS) berhubung permohonan pindaan perlembagaan Umno akan diketahui selewat-lewatnya pada 16 Julai ini.
Perkara itu dimaklumkan oleh RoS dalam kenyataan ringkas kepada Bernama hari ini.
Mei lepas, Umno sebulat suara meluluskan pindaan perlembagaan parti yang membolehkan pemilihan parti diadakan tidak melebihi tempoh enam bulan selepas pilihan raya umum, untuk memberi ruang kepada ahli menumpukan usaha kepada gerak kerja pilihan raya.
Notis pindaan perlembagaan itu dikemukakan kepada RoS pada 17 Mei, dan Perdana Menteri Ismail Sabri Yaakob sebelum ini dilaporkan berkata RoS mempunyai masa sehingga 60 hari untuk membuat keputusan berhubung permohonan pindaan itu.


PBB lancar kemudahan kewangan antarabangsa untuk pendidikan

Setiausaha Agung Pertubuhan Bangsa-Bangsa Bersatu (PBB) Antonio Guterres dan utusan khas bagi pendidikan global, Gordon Brown, pada Sabtu melancarkan Kemudahan Kewangan Antarabangsa untuk Pendidikan (IFFEd) bernilai berbilion dolar.
Menjangkakan projek pertamanya pada 2023, IFFEd akan menyokong pelaburan pendidikan dan pembangunan kemahiran di negara berpendapatan sederhana-rendah. Dengan pembiayaan awal AS$2 bilion, kemudahan itu dijangka berkembang kepada AS$10 bilion menjelang 2030, lapor Xinhua.
Dalam satu sidang akhbar bersama, Guterres berkata sejak pandemik Covid-19 bermula, dua pertiga negara telah mengurangkan belanjawan pendidikan mereka, tetapi pendidikan adalah blok masyarakat yang aman, makmur dan stabil.
"Mengurangkan pelaburan bermakna membenarkan krisis yang lebih serius berterusan. Kita perlu mendapatkan lebih banyak dana ke dalam sistem pendidikan, bukan mengurangkannya."
Negara-negara kaya boleh meningkatkan pembiayaan daripada sumber domestik mereka, tetapi banyak negara membangun sedang dilanda krisis kos sara hidup, dan memerlukan sokongan segera untuk pendidikan, kata Guterres, sambil menambah bahawa inilah peranan IFFEd.
Kemudahan itu bertujuan untuk mendapatkan pembiayaan buat negara berpendapatan sederhana- rendah. Menyediakan rumah kepada separuh daripada kanak-kanak dan belia dunia serta majoriti kanak-kanak yang tidak berumah dan pelarian dunia, katanya.
IFFEd bukanlah dana baru, tetapi satu mekanisme untuk meningkatkan sumber yang tersedia kepada bank pelbagai hala untuk menyediakan kemudahan kewangan pendidikan kos rendah. Ia akan melengkapkan dan bekerjasama dengan wadah sedia ada yang menyediakan geran dan bantuan lain, kata Guterres. Beliau juga menggesa semua penderma antarabangsa dan organisasi dermawan untuk menyokong IFFEd.
Brown berkata IFFEd adalah untuk menangani krisis apabila 260 juta kanak-kanak di usia persekolahan yang keciciran sekolah, 400 juta kanak-kanak pada usia 11 tahun tidak boleh membaca atau menulis dan tercicir daripada pendidikan, 840 juta kanak-kanak dan orang muda yang meninggalkan pendidikan dalam usia remaja, tidak mempunyai kelayakan di tempat kerja pada masa depan.
"Dari masa ke masa, kami menjangkakan dana ini akan berkembang daripada AS$2 bilion pada awalnya, kepada AS$5 bilion dan meningkat kepada AS$10 bilion. Bermaksud, hari ini dunia menyaksikan kami mengumumkan pelaburan tunggal terbesar dalam pendidikan global, dan kami percaya ia boleh mengubah prospek berjuta-juta kanak-kanak," katanya.


Selepas 6 tahun, sekolah tahfiz terbakar terus popular

Lelaki berjubah biru gelap itu mengenang kembali satu tragedi yang tidak akan pernah luput dalam ingatannya.
Mohd Zahid Mahmood ketika itu sedang mengaji al-Quran di rumahnya sementara menunggu untuk sembahyang Subuh.
Beliau kemudiannya dikejutkan dengan panggilan telefon dari seseorang yang amat dikenalinya.
Tidak tahu apa yang berlaku, di hujung panggilan hanya kedengaran orang itu sedang cemas dan menangis.
"Ustaz, mari ustaz. Tahfiz terbakar," kata pemanggil.
"Terbakar? Teruk ke terbakar tu?" soalnya kembali.
"Teruk, Ustaz. Ada pelajar yang tak boleh keluar, terperangkap."
Panik dan risau dengan maklumat tersebut, Zahid bergegas ke lokasi kejadian yang kurang 1km dari pintu rumahnya.
Setibanya di tempat kejadian, jiran terdekat dan orang ramai sudah mula berkumpul.
Masih segar diingatannya bunyi tangisan jiran-jiran dan beberapa orang sibuk membuat panggilan kepada keluarga dan pasukan penyelamat.
Zahid mengimbas kembali detik hitam pusat Tahfiz Darul Ittifaqiyah, Kuala Lumpur yang terbakar pada pagi 14 September 2017 mengorbankan 21 pelajar dan dua warden.
Tragedi pilu itu menjadi tumpuan utama rakyat Malaysia buat beberapa ketika kerana simpati dan mengenang pemergian pelajar pusat tahfiz berkenaan yang masih terlalu muda dan terperangkap ketika bergelut untuk menyelamatkan diri.
Berita mengenai tragedi itu turut mendapat liputan oleh agensi media antarabangsa menamakan ianya sebagai satu kejadian kebakaran paling dahsyat dalam beberapa dekad di Malaysia.
Kini, sudah hampir enam tahun kejadian itu berlaku.
Bercakap kepada MalaysiaNow, Zahid memberitahu tahfiz itu menerima lebih 200 permohonan untuk kemasukan pelajar setahun selepas kebakaran tersebut meskipun pihak pengurusan sekolah dan dirinya sendiri dihimpit pelbagai dakwaan dan kecaman daripada pelbagai pihak.
Beliau menyifatkan, ramai ibu bapa yang sudah mengenali nama dan reputasi pusat tahfiznya itu bahkan sebelum tragedi tersebut berlaku.
"Sekolah tahfiz saya sudah bertapak di sini sejak tahun 2000. Dah banyak program dan majlis ilmu yang kita jalankan sejak penubuhannya.
"Sejak dulu ramai pihak yang senang hati dengan pelajar-pelajar kita. Termasuk pemimpin negara dan diraja yang memuji anak-anak di sini sebagai berdisiplin dan berprotokol."
Tambahnya, pelajar-pelajar Darul Ittifaqiyah juga sudah bersedia untuk menghadiri pelbagai majlis ilmu dan jemputan solat tarawih sepanjang bulan Ramadan ini.
Pada 17 Ogos 2020, Mahkamah Tinggi Kuala Lumpur menjatuhkan hukuman penjara selama diperkenankan Yang di-Pertuan Agong ke atas seorang remaja selepas didapati membakar pusat tahfiz berkenaan.
Kini, pusat Tahfiz Darul Ittifaqiyah mempunyai kira-kira 30 orang pelajar termasuk dua orang guru merangkap warden asrama.
Tinjauan MalaysiaNow ke pusat tahfiz berkenaan di Kampung Datuk Keramat di Kuala Lumpur baru-baru ini mendapati para pelajar selesa menjalani rutin pembelajaran dan tidak lagi dibayangi tragedi pilu itu.
Disebabkan lokasi bangunan yang terbakar berdekatan dengan bangunan sekolah, mereka melalui bangunan tersebut hampir setiap hari dan menunaikan solat Jumaat di masjid yang terletak bersebelahan dengan bangunan itu.
Tempat tinggal mereka di tingkat bawah bangunan juga diawasi dengan baik oleh warden dan pelajar yang sambil lewa tentang kebersihan akan ditegur supaya mendisiplinkan diri.
Mereka juga diberikan waktu rehat yang mencukupi untuk riadah, slot kelas yang tidak ketat selain waktu makan sebanyak empat kali sehari.
Difahamkan, kesemua pelajar tidak dikenakan sebarang bayaran yuran memandangkan mereka daripada keluarga berpendapatan rendah dan miskin bandar.
Sementara itu, seorang bapa pelajar, mahu dikenali sebagai Muhammad berkata anaknya memang mengetahui tentang kejadian tersebut kerana ketika itu dia sudah pun menuntut di sekolah rendah.
Katanya, anaknya sendiri meminta supaya dihantar untuk belajar di pusat tahfiz dan tidak terlalu memikirkan dengan kejadian yang membabitkan Tahfiz Darul Ittifaqiyah.
"Anak saya sekarang berusia 14 tahun dan jarang sekali merungut tentang pengajiannya baik kepada saya atau isteri.
"Saya pada mulanya risau jika ianya berulang tapi saya yakin dengan rekod sekolah ini dan guru-gurunya.
"Sebab itu saya dan isteri restu anak kami untuk dihantar ke sini dan teruskan legasi pengajian tahfiz di Malaysia," katanya ketika dihubungi Malaysianow.
Ketika ditanya, adakah dia akan mengubah fikiran sekiranya kes saman yang dikemukakan oleh ibu bapa mangsa terhadap Zahid, isterinya dan Majlis Agama Islam Wilayah Persekutuan (MAIWP) tidak berpihak kepada sekolah.
Muhammad menegaskan dia maklum tentang perbicaraan tersebut yang masih berjalan di mahkamah dan enggan mengulas lanjut mengenainya kerana tidak terlibat secara langsung.
"Bagi saya pihak pengetua sekolah kalah atau menang, tahfiz ini tetap akan buka dan berjalan.
"Tak ada isu tentang itu. Biar mahkamah tentukan ikut undang-undang."


Pusat beli-belah, pasar raya, hotel penuh semula selepas PKP dilonggarkan

Pasar raya, hotel dan pusat beli-belah sesak apabila rakyat Malaysia memanfaatkan kelonggaran prosedur operasi standard (SOP) kesihatan selepas lebih setahun terganggu akibat pandemik Covid-19, kunjungan orang ramai dijangka meningkat ketika seminggu lagi negara menyambut bulan Ramadan.Sekatan-sekatan Covid-19, termasuk yang paling longgar perintah kawalan pergerakan pemulihan (PKPP), sehingga PKP diperketatkan (PKPD) iaitu sekatan pergerakan yang mewajibkan penduduk di kawasan tersebut berkurung di kawasan rumah sahaja dilaksanakan di beberapa kawasanSetakat ini, beberapa negeri masih berstatus PKP bersyarat (PKPB) termasuk Pulau Pinang, Selangor dan Kuala Lumpur.Walaupun masih dalam PKPB, hanya dengan satu tahap sahaja ia diketatkan.Rakyat Malaysia mungkin akan berdepan kesukaran hidup kerana ia akan menyaksikan hanya perkhidmatan utama sahaja dibenarkan untuk dibuka.Pengendali hotel yang ditemui MalaysiaNow berkata bilik hotel mereka hampir penuh menjelang awal Ramadan minggu depan.Pengurus Besar Royale Chulan Kuala Lumpur, Badrul Rezal Baharudin berkata perubahan itu seakan “comeback” bagi industri perhotelan.Beliau berkata lebih 80% bilik hotel ditempah, sementara jadual ruang dewan dipenuhi majlis dan acara pada hujung minggu.Katanya, walaupun pada hari bekerja, sekurang-kurangnya 70% bilik ditempah oleh pelancong tempatan.“Dah lama kami tak sibuk macam ini,” kata Badrul.Walaupun gembira dengan perkembangan tersebut, Badrul mengakui semakin ramai pengunjung bermakna akan lebih banyak cabaran dihadapi pihaknya ketika melaksanakan SOP.Menurut garis panduan yang disediakan Majlis Keselamatan Negara, hotel harus mengehadkan jumlah tetamu di ruang dewan sebanyak 50% daripada kapasiti ruangnya selain wajib memastikan tetamu patuh dengan SOP penjarakan fizikal.Hanya sebilangan tetamu yang diizinkan untuk menggunakan kemudahan hotel dengan jadual waktu tertentu, selain memerlukan tempahan awal terlebih dahulu.Langkah seperti itu mungkin lebih sukar dilaksanakan setahun lalu, kata Badrul.Pada saat itu, katanya, orang masih cuba biasakan diri dengan norma baru.Namun, katanya, ketika ini langkah-langkah seperti memakai pelitup muka dan memeriksa suhu adalah perkara pertama yang diutamakan.Pihak hotel juga katanya, akan terus memantau kakitangan supaya tidak terleka sehingga mengabaikan SOP.“Kami masih pandang serius SOP dan pastikan tetamu mematuhi peraturan.”Bagaimanapun, dalam industri yang mengamalkan kepuasan pelanggan menjadi keutamaannya, hal ini ini kadang-kadang mudah diungkap tetapi sukar untuk melaksanakannya.“Kita kena pandailah macam mana nak buat,” kata Badrul.Masih sesuaikan diriPekerja rangkaian pasar raya terkenal di Puncak Alam, Selangor, Nuruddin Hamzah turut bersetuju sukar untuk memastikan semua orang mengikuti SOP.Dia berkata setakat pemerhatiannya, kebanyakan orang tidak mematuhi peraturan penjarakan fizikal walaupun kebanyakan dilihat mengikuti arahan pemakaian pelitup muka dan pembersih tangan.“Kebanyakan pengunjung tidak jaga jarak di kaunter pembayaran.“Satu-satunya yang jarakkan mereka ialah troli,” katanya.Dalam pada itu, dia berkata terdapat peningkatan jumlah pelanggan sejak PKP dilonggarkan, terutamanya pada hujung minggu.Nuruddin juga berkata jumlah pesanan melalui dalam talian dilihat menurun.Menurutnya, kebanyakan orang lebih gemar membeli-belah secara fizikal daripada sering risau menunggu barangan ketika membuat pesanan dalam talian.Sementara itu, pakar kesihatan berkata gelombang jangkitan keempat boleh berlaku jika SOP diabaikan sebaik sahaja keputusan kerajaan untuk melonggarkan PKP.Presiden Persatuan Perubatan Malaysia Dr Subramaniam Muniandy berkata hal ini berlaku di lokasi-lokasi yang sesak menjelang musim Ramadan dan Hari Raya Aidilfitri.“Kemungkinan gelombang keempat berlaku jika seseorang pesakit Covid-19 melakukan kontak dengan orang ramai di pusat membeli-belah,” katanya kepada MalaysiaNow.“Masalahnya sekarang, orang jadi relaks. Walaupun anda dah terima vaksin, Anda tidak boleh abaikan virus ini.”Beliau juga turut memperingatkan kemungkinan wujud varian mutan seperti apa yang terjadi di Afrika Selatan dan United Kingdom.“Dalam masa satu tahun lagi, varian mutan ini mungkin jadi sangat sukar untuk dikendalikan jika kita tidak berjaga-jaga.”Beliau turut menambah program vaksinasi kebangsaan yang sedang dilaksanakan tidak boleh menjadi alasan untuk seseorang tidak mematuhi SOP.“Walaupun vaksinasi mungkin berfungsi, ia bagaimanapun tidak terlalu spesifik,” katanya.“Kita mesti lihat hal ini seakan kita masih terpaksa berdepan pandemik ini untuk satu tahun lagi.“Covid-19 tak akan hilang mudah begitu sahaja.”


3 orang jadi mangsa tembakan kanak-kanak perempuan di AS

Seorang kanak-kanak perempuan melepaskan tembakan mencederakan tiga orang sebelum senjatanya dirampas seorang guru di sebuah sekolah di Idaho, Amerika Syarikat (AS) pada Khamis.Pelaku merupakan pelajar Rigby Middle School yang tidak disebutkan namanya, dia dipercayai berusia 11 atau 12 tahun.“Dia mengambil pistol dari beg, melepaskan beberapa tembakan di kawasan dalam dan luar sekolah,” kata jurucakap polis Jefferson Steve Anderson.Menurut Anderson, dua pelajar dan seorang kakitangan cedera ringan dalam kejadian tersebut.“Semasa tembakan berlaku, seorang guru bertindak pantas merampas senjata daripada pelajar tersebut, dan pihak berkuasa telah menahannya,” kata Anderson.Kejadian tembakan tersebut sedang disiasat oleh FBI dan penguatkuasa undang-undang tempatan.Sejak beberapa minggu kebelakangan ini, AS menyaksikan banyak kejadian tembakan termasuk di sebuah kemudahan FedEx di Indianapolis, sebuah pejabat di California, dan di kedai serbaneka di Colorado selain beberapa premis spa di Atlanta.Bulan lalu, Presiden AS Joe Biden menyifatkan kekerasan senjata api AS sebagai “wabak” dan sebuah “hal yang memalukan di peringkat antarabangsa”.Menurut Arkib Keganasan Senjata Api AS, terdapat lebih dari 43,000 kematian direkodkan akibat jenayah berkaitan senjata api di AS tahun lalu, termasuk bunuh diri.